Tanjug 15. jula 2021. 10:03\nMARTENSDIJK – Lokalne vlasti centralne holandske pokrajine Utreht otvorile su najdužu solarnu biciklističku stazu na svetu koja proizvodi električnu energiju, povezujući tako ciljeve održive energije s prevozom bez emisije štetnih gasova.\nUčenici jedne lokalne osnovne škole prvi su se provozali stazom dugom 330 metara, koja je otvorena u sredu u selu Martensdijk, blizu Utrehta, izveštava agencija AP.\nStaza se sastoji od gotovih betonskih blokova prekrivenih tankom zaštitnom providnom oblogom, koja omogućava prodiranje sunčeve svetlosti do solarnih ćelija ugrađenih u blokove.\nOvaj pilot projekat ima za cilj da se utvrdi da li bi takvi putevi sa dvostrukom namenom mogli šire da se koriste za generisanje struje iz solarne energije i da služe biciklistima, budući da pokrajina Utreht želi da smanji emisiju ugljenika.\n„Želimo da budemo klimatski neutralni do 2040. godine, tako da se onda morate usuditi da koristite inovacije, a ovo je vrlo inovativno“, rekao je pokrajinski funkcioner Arne Šadele.\nDodao je da je ta pokrajina gusto naseljena na malom prostoru i da stoga mora da istraži mogućnost dvostruke funkcije puteva. „Ako puteve možete da koristite i za proizvodnju energije, imate dvostruku prednost“, ističe on.\nOva solarna biciklistička staza je otvorena na dan kada je Evropska unija predstavila obiman set zakona koji treba da omoguće ispunjavanje obećanja Brisela da će tokom ove decenije smanjiti emisiju gasova koji uzrokuju globalno zagrevanje za 55 posto, uključujući, kako kaže AP, i kontroverzni plan oporezivanja stranih firmi koje uzrokuju zagađenja.\nSolarne biciklističke staze se već koriste u drugim delovima Holandije, ali je ova u Utrehtu najduža izgrađena do sada.


Facility menadžment - efikasno korišćenje resursa\nFacility menadžment, čiji je sinonim efikasno koriščenje resursa, predstavlja integrisane usluge za savremene objekte u biznis, industrijskom i javnom sektoru.\nFacility menadžment smanjuje investiciona ulaganja i doprinosi veoma značajnim uštedama. Hausmajstor Beograd je jedna od retkih firmi u gradu koja pruža ovu uslugu tehničkog održavanja vaše imovine.\nNaša usluga podrazumeva integrisano planiranje i upravljanje, i tekuće i investiciono održavanje poslovnih i stambenih objekata. Istovremeno, pružajući ovu uslugu, doprinosimo i ostvarenju vaših operativnih ciljeva i obezbeđujemo sigurno radno okruženje, bez obzira na njegove specifičnosti.\nŠta podrazumeva efikasno korišćenje resursa?\nOdržavanje i optimizaciju objekata\nPraćenje i upravljanje imovinom\nIntegrisano upravljanje – internet stvari (IoT)\nRezultira boljim radnim mestom\nZašto je facility menadžment važan?\nNa ovom principu zasnovan sistem usluga pomaže vam da poboljšate korišćenje resursa, značajno smanjite ulaganja i ostvarite uštede u opštim troškovima.\nFacility menadžement, kao koncept poslovanja, pruža uštede i do 35 odsto u operacionim troškovima. To je definitivno najvažniji deo u okviru naše ponude.\nUgovorom sa našom firmom smanjujete broj hitnih intervencija, ostvarujete značajnu uštedu energije i efikasno korišćenje svih resursa. Istovremeno, održavate čist, uredan i bezbedan prostor u kome radite ili boravite.\nUsluge održavanja objekta isključivo su prilagođene potrebama naših klijenata kroz savremen pristup sistema efikasne i efektivne isporuke logističkih i drugih usluga podrške vašim nekretninama.\nU duhu najbolje svetske prakse ove vrste usluga, Hausmajstor facility menadžment tim funkcioniše na dva nivoa:\nStrateški i taktički – pomaže klijentima, kupcima i krajnjim korisnicima da razumeju potencijalni uticaj svojih odluka vezanih za obezbeđivanje bezbednog prostora, najboljih usluga, “pametnih troškova” i poslovnog rizika.\nOperativno – obezbeđuje korporativno i isplativo okruženje klijentima za nesmetano funkcionisanje.\nOsim savremenog koncepta i pristupa održavanju objekata, Hausmajstor Beograd vam obezbeđuje i jedinstvenu ponudu na našem tržistu – mesečnu pretplatu na naše usluge.\nFacility menadžment, kao efikasno korišćenje resursa, obuhvata više disciplina. Na taj način se obezbeđuje funkcionalnost, udobnost, bezbednost i efikasnost izgrađenog okruženja integracijom ljudi, mesta, procesa i tehnologije. Tako je facility menadžment definisala Međunarodne organizacije za standardizaciju (ISO).\nUz ovu jedinstvenu pogodnost koju nudimo našim klijentima, ima još razloga koje nas preporučuju kao jedinog pravog hausmajstora, koji je uvek tu za vas:\nUsluga po sistemu “ključ u ruke”\nSve naše usluge, u dogovoru sa klijentom i prema tačno određenom rasporedu i rokovima, obavljamo po sistemu “ključ u ruke”.\nPo istom principu obavljamo naše redovne kontrole.\nCilj nam je da ne ometamo vaše redovno poslovanje bilo popravkama ili drugim vrstama neophodnih intervencija.


Ministarstvo pravde: Niški sudovi smanjuju broj starih predmeta - Smedia\nMinistarstvo pravde: Niški sudovi smanjuju broj starih predmeta\n19.10.2016 | 11:51\nOsnovni i Privredni sud u Nišu su među efikasnijim sudovima kada je reč o rešavanju starih predmeta, o čemu svedoči i nagrada koju su nedavno dobili na savetovanju sudija u Vrnjačkoj Banji, navela je Ministarka pravde Nela Kuburović prilikom posete sudovima u Nišu.\nOna je dodala da će skraćenje trajanja sudskog postupka i rasterećenje sudova, kao i jačanje pravosudnih profesija biti prioritet Ministarstva pravde u narednom periodu.\nApelacioni sud u Nišu poklanja veliku pažnju starim predmetima koji su prioritet u radu tog suda. Predsednik tog suda uverio nas je da će do kraja godine za 30 % smanjiti broj starih predmeta - dodala je.\nMinistarka je razgovarala sa predsednicima svih niških sudova i podsetila da postoji jedinstven program rešavanja starih predmeta kao i kontrole koje obavljaju predsednici apelacionih sudova.


Protest u Prištini: Obezbediti sigurnost novinarima\nProtest zbog pokušaja ubistva kosovskog novinara\nU organizaciji Asocijacije novinara Kosova, u centru Prištine u utorak je održan protest nakon pokušaja ubistva novinara kablovske televizije Klan Kosova, Milota Hasimje dan ranije.\nCilj ovog protesta je bio senzibilizacija javnosti na učestalo nasilje nad novinarima, a naročito nakon slučaja.\nMilot Hasimja uboden je nekoliko puta po glavi i vratu tokom rada u prostorijama televizije Klan Kosova. Osoblje ove televizije savladalo je napadača do dolaska policije i on je sada u pritvoru. Radi se o Sovranu Syli, 22, a razlog napada je navodno priča koju je Hasimja objavio pre tri godine, a u kojoj je napadač bio sporedni sagovornik. Syla je od novinara Hasimje zatražio da ukloni priču sa YouTubea, što je i učinjeno, ali priču su tada već preneli ostali internet portali nad kojima Hasimja nije imao kontrolu.\nMilot Hasimja je, inače, odgovorni urednik jutarnjeg i popodnevnog programa, a lično se bavio pričama zabavnog karaktera.\nPredsednik asocijacije, Zekerijah Shabani, izjavio je pred okupljenima da su novinari na Kosovu svakodnevno meta napada, maltretiranja i pretnji, te, osvrćući se na slučaj Hasimje, to se dešava čak i na radnom mestu.\n„Sve je ovo dokaz o postojanju nesigurnog ambijenta u kojima rade novinari. Jučerašnji slučaj Milota je najbolje pokazalo koliko je krhka bezbednost novinara i kako se lako ugrožava sloboda govora u zemlji. Strašno je da se, zbog nedostatka zakonom garantovane bezbednosti, novinar napadne na radnom mestu. Nažalost, on nije jedini“, kazao je Shabani.\nIz Asocijacije kažu da je ove godine zabeleženo nešto više od 20 slučajeva napada i pretnji nad novinarima. Shabani je ovom prilikom u ime ove organizacije pozvao institucije bezbednosti i pravosuđa da istražu ove slučajeve, i da oni koji krše slobodu govora snose odgovornost za svoja delovanja.\n„Svaka pretnja upućena predstavnicima medija treba se hitno istražiti. Posebno tražimo da se zakonske garancije o poštovanju osnovnih prava radnog odnosa novinara ojačaju. Kao asocijacija, angažovaćemo se da novinari budu u prilici da upotrebe efektivno pravna sredstva radi zaštite prava radnog odnosa,“ poručio je Shabani. On je dodao i da slučaj Milota Hasimje treba da posluži kao povod za kreiranje sigurnijeg ambijenta za rad novinara, te da i vlasnici trebaju da poštuju zakon o radu i pružanju sigurnosti na radnom mestu.\nA kako je napadač sa hladnim oružjem uspeo da uđe u prostorijama televizije Klan Kosova, upitali smo njenog direktora, Batona Haxhiua.\n„Ako hoćete da kažem da sam kriv, izgleda da sam to ja. Jer trebao sam platiti osiguranje i ljude koji čuvaju zgradu sa oružjem. Ja sam mislio da smo došli u situaciju da se tako ne čuva, da smo se borili ne samo za ljudska prava i pravo na mišljenje, već i za slobodu. Ako toga nema, onda šta ćemo? Mi imamo obezbeđenje ali ludaka ne možemo obezbediti. Ušao je kao lopovm a izašao kao ubica“, kazao je Haxhiu za RSE.\nUrednik u prištinskom BIRN-u, Muhamet Hajrullahu, navodi da je slučaj Milota kap koja je prelila čašu u odnosu na ono što se poslednjih godina dešava novinarima na Kosovu.\n“Proteklih godina je bilo različitih pretnji koje su upućene na rad novinara na Kosovu. Prošle godine je bilo pretnji i u vidu tužbi na račun novinara. A nažalost, ove godine je to prešlo i na fizičko nasilje. Milotov slučaj treba da otvori oči svim institucijama u osiguravanju što boljih uslova za rad novinara. Činjenično je da je ovaj slučaj dotakao sve novinare, ali ne samo njih, jer je novinar napadnut na svom radnom mestu. Zamislite, napada se novinar za temu koja nije koruptivne prirode, nije u vezi korupcije ili tendera. Možemo misliti šta se sve može desiti onim novinarima koji se bave upravo ovim temama”, kazao je Hajrullahu za RSE.\nNapad na novinara osudili su predsednika Kosova, premijer, političke partije, novinarske i međunarodne organizacije. OEBS-ova predstavnica za slobodu medija, Dunja Mijatović, kazala je da je nasilje nad novinarima neprihvatljivo i da ono treba da bude tretirano kao napad na društvo u celini.\n„Bezbednost novinara mora da bude obezbeđena kako bi pripadnici medija radili svoj posao“, rekla je Mijatović.


"Eko put do srca" - Pomoć socijalno ugroženim porodicama | Giving Balkans\n„Od srca se zahvaljujem kompaniji EKO Srbija, i direktoru kompanije gospodinu Loukas-u, na podršci i donaciji našoj Fondaciji preko kampanje koju smo organizovali na platformi Donacije.rs za hitnu pomoć socijalno ugroženim porodicama kojima je pandemija korona virusom zadala velike egzistencijalne teškoće. Zahvaljujući donaciji EKO Srbija pomoći ćemo da 126 porodica dobije pakete hrane i higijenskih sredstava, i popravićemo nekoliko kuća u kojima žive naši korisnici, a koje su u jako lošem stanju. Naši centri za podršku socijalno ugroženim porodicama nalaze se u Nišu, Beogradu i Obrenovcu i već šest godina, kroz direktan i individualan rad sa korisnicima, pomažemo da porodice osnaže svoje roditeljske kapacitete, da prevaziđu teške životne trenutke i da deca koja žive u tim porodicama ne budu odvojena od roditelja. Još jednom u ime Fondacije SOS Dečija sela Srbija i svih korisnika koji će dobiti pomoć, veliko hvala!” - rekla je Vesne Mraković-Jokanović, Nacionalna direktorka SOS Dečijih sela Srbija.\nFondacija SOS Dečija sela Srbija već petnaest godina pruža podršku deci i mladima bez roditeljskog staranja. Na ovaj način, EKO Serbia želi da pomogne najugroženijim porodicama kojima je vanredno stanje, usled pandemije korona virusa, ugrozilo elementarnu životnu egzistenciju.


AKG Konferencijski sistem za NLB banku\nHARMAN Professional je objavio vest o AKG konferencijskom sistemu koji je Studio Berar isporučio i instalirao za NLB Banku Beograd.\nInstalirali smo konferencijski sistem sa sistemom za simultano prevođenje proizvođača AKG Acoustics u sali za sastanke NLB banke u Beogradu. Samo dizajniranje i implementacija sistema bili su zasnovani na veoma strogim vizuelnim kriterijumima, mimo osnovnog zahteva za pružanje vrhunskog audio zvuka i mogućnosti simultanog prevoda uz neizbežnu opciju snimanja konferencija. Obzirom da je sistem trebalo implementirati u već postojeću konferencijsku salu opremljenu nameštajem, izazov je bio veći.\nNakon završene implementacije i puštanja sistema u rad menadžment NLB banke je izrazio veliko zadovoljstvo dobijenim rešenjem koje je u potpunosti ispunilo njihove zahteve, a omogućava i jednostavno rukovanje i kontrolu celokupnog sistema.\nZbog specifičnosti zahteva i jedinstvenog Studio Berar rešenja, vest o ovoj prestižnoj instalaciji konferencijskog sistema je objavljena na sajtu dobavljača i distribuirana širom HARMAN Professional grupacije.\nIsporuka audio opreme za United Media Production\narrow_back Konferencijski sistem za Mercator\tKlubovi, kafei, restorani...\tarrow_forward\nClay Paky HY B-EYE – novi standard u sve…\nPowersoft Mezzo serija – najbolji instal…\nClay Paky Mini-B – najmanji, a najmoćnij…\nDonesite vaš stari pojačavač i ostvarite…\nStudio Berar i Sams elektronik – strateš…\nClaypaky XTYLOS – laserska revolucija u …


NASILJE nad ženama mora da stane - Žena.rs\nNASILJE nad ženama mora da stane\nPiše: Milica Bajić 25.11.2014. 11:44\nNasilje o kome se ćuti\nMeđunarodni dan borbe protiv nasilja nad ženama od 1990. godine odlukom Ujedinjenih nacija obeležava se svakog 25. novembra,a cilj je podsetiti na ekonomsko, fizičko i psihičko nasilje koje žene i danas širom sveta doživljavaju.\nU sećanje na hrabre žene\nOvaj dan ustanovljen je kao dan sećanja na ubistvo tri sestre u Dominikanskoj republici. Po naređenju diktatora Rafaela Truhilja, 25. novembra 1960. godine, brutalno su ubijene tri sestre Patrija, Minerva i Marija Tereza Mirabal, feministkinje i protivnici njegove surove vladavine.\nNjihovo ubistvo postalo je sinonim ženskog otpora širom sveta.\nNasilje nad ženama jedan je od najvećih problema s kojima se naše društvo susreće, zbog čega će Narodna skupština Srbije uložiti maksimalan napor u borbi protiv te pojave, izjavio je danas potpredsednik Narodne skupštine Srbije Vladimir Marinković.\nOn je napomenuo da se stepen nasilja nad ženama iz godine u godinu ne smanjuje, a da su akti nasilja prema ženama sve sirepiji i sa sve više elemenata patološkog u sebi.\n- Kao odgovorno društvo moramo voditi računa o svim ranjivim grupama u našem društvu pa tako i o ženama. Da bismo sprečili da nasilje generalno, a nasilje nad ženama posebno, gospodari našim društvom, moramo preduzeti niz povezanih mera, rekao je Marinković, a navodi se u saopštenju potpredsednika Skupštine povodom Medjunarodnog dana protiv nasilja nad ženama.\nOn je naveo da je neophodno donošenja adekvatnih zakonskih rešenja koje će smanjiti stopu nasilja nad ženama, preko adekvatnog sistema nadzora koji će sprečiti ponavljanje nasilja osoba koje su već bile nasilne prema ženama, do jakih kazni za nasilnike.\n“Interes našeg društva u narednom periodu trebalo bi da bude povećanje poštovanja prava žena u Srbiji, ali i posvećivanje veće pažnje njihovim potrebama. Verujem da će Narodna skupština čiji sam potpredsednik dati svoj maksimalan napor u borbi protiv nasilja nad ženama i da će svojom ulogom u zakondavnom postupku olakšati celokupnu borbu protiv nasilja nad ženama”, dodao je Marinković.\nSvaka 3. žena doživi neki vid zlostavljanja\nNasilje nad ženama i devojčicama predstavlja najčešći oblik kršenja ljudskih prava. Podaci pokazuju da su jedna od tri žene u svetu prebijene, prisiljene na seksualni odnos, ili su doživele neki vid zlostavljanja, a nasilnik je najčešće muškarac iz bliskog okruženja.\nPodaci o zlostavljanim ženama slični su u svim zemljama sveta, nezavisno od ekonomskog statusa, kulture, tradicije i religije.\nDaleko najčešći oblik nasilja je nasilje u porodici, a u preko 80 odsto slučajeva zlostavljači su muški članovi porodice, partner, otac, brat...\nStatistike pokazuju i da žene i muškarci koji odrastaju gledajući prizore nasilja u porodici, kasnije tokom života češće i sami postaju zlostavljači ili žrtve zlostavljanja. Zlostavljenje je i najčešći uzrok povreda kod žena, češći od saobraćajnih nesreća i pljački.\nIako 35 posto ljudi (muškaraca i žena) poznaje barem jednu ženu koja je bila žrtva fizičkog nasilja, ono što je poražavajuće je da je tek pet odsto ljudi spremno da se suočili sa zlostavljačem ukoliko bi prisustvovali sceni nasilja, njih 20 odsto bi pozvalo policiju, dok preostalih 75 odsto ne bi učinilo ništa konkretno, pokazuje studija izraelske Cionističke organizacije


Poslovni i prosvetni radnici imaju suprotne stavove o politici i društvenim pitanjima\nMedjutim, ta dva segmenta se ujedinjuju i zalažu se za obezbedjenje sredstava u svrhu izučavanja medjunarodnih studija i stranih jezika.\nPočetkom godine grupa poslovnih eksperata organizacije Komitet za ekonomski razvoj objavila je izveštaj pod nazivom Obrazovanje za globalno rukovodstvo. U tom izveštaju se upozorava na ozibljnu opasnost za američku privredu i nacionanlnu bezbednost ako SAD ne unaprede izučavanje stranih jezika i medjunarodne studije.\nPredsednik Komiteta za ekonomski razvoj, Čarls Kolb, rekao je da je izveštaj objavljen kao rezultat zabrinutosti ove organizacije u vezi sa medjunarodnom trgovinom i ekonomskom globalizacijom.\n“Neki ljudi u izvršnom odboru izrazili su zabrinutost da nema dovoljno mladjih osoba u ovoj zemlji koje dvoljno znaju o svetu izvan naših granica, zajedno sa sve izrazitijim uočavanjem da bi u ovoj zemlji trebalo imati više ljudi koji tečno govore strane jezike.”\nTo pitanje ide dalje od, rekao je Kolb, ekonomije.\n“Govori se da obaveštajni podaci koji su prikupljeni u inostranstvu nisu prevedeni pošto jedndostvno nemamo dovoljan broj ljudi koji znaju strane jezike. To je nacionalno bezbednosno pitanje, ekonomsko bezbednosno pitanje, kao i obrazovno.”\nMali broj ljudi je upoznat sa tom situacijom, kao što je Džon Brademas, koji je bio kognresmen iz Indijane od 1959. do 1981, nakon čega je postao predsednik Njujoškog univerziteta, najveće privatne institucije u SAD.\n“Potrebno je da ohrabrimo administraciju i privatni sektor da obezbede dovoljno sredstava za obuku i obrazovanje Amerikanca o drugim zemljama, kulturama i jezicima. Kada kažem privatni sektor, mislim na doprinose pojedinaca, korporacija i privatnih fondacija, kao i na federalnu uprvu.“\nBrademas je rekao da bi američka administracija trebalo da pihrati presedan iz kasnih 1950-tih kada su bila uložena znatna sredstva u obrzovanje, nakon što je Sovjetski Savez lansirao prvi satlit u svemir.\n“Tokom Ajzenhauerove administracije, posle uspešnog sovjetskog lansiranja sputnika, zakonom o obrazovnaju obezbedjena su federalna sredstva za izučavanje naučnih disciplina, matematike, stranih jezika i drugih delova sveta. Izgleda da smo izgubili zamah u tom pogledu.”\nKomitet za ekonomski razoj sponzoruje forume širom zemlje radi okupljanja prosvetnih radnika i poslovnih lidera koji bi se usredsredili na to pitanje. Kolb je rekao da je poruka u tome da bi izučavanje stranih jezika i medjunarodne studije trebalo tretirati kao prioritete.


Kene profitirao i na „Kostolcu“ | Boom93\nRadoslav Savatijević Kene (51), nekadašnji član Upravnog odbora EPS, koji je ove godine hapšen dva puta, u maju zbog zloupotrebe u izgradnji puteva oko Požarevca, a zatim prošle nedelje i zbog malverzacija u RB „Kolubara“, kako saznaje „Blic“, nameštanjem iznajmljivanja mehanizacije bavio se i u poslovanju sa Termoelektranom „Kostolac“.\nPoslovanje Savatijevićeve firme „Pam-ek", ali i nekoliko drugih privatnih preduzeća sa TE „Kostolac" izvedeno je pod formom kultivacije zemljišta. TE „Kostolac" je, naime, taj posao dodelila preduzeću „Kolubara usluge", ćerki firmi RB „Kolubara", a koja je zatim privatna preduzeća angažovala kao podizvođače, koji su dobili najveći deo ugovorenog novca.\nNa taj način je firmama, među kojima je i Savatijević „Pam-ek", na ime angažovanja mehanizacije za rekultivaciju zemljišta isplaćeno 160 miliona dinara.\nIzvor „Blica" iz MUP Srbije navodi da je poslovanje TE „Kostolac" proveravano po zahtevu tužilaštva u Požarevcu.\n"Utvrđeno je da je u poslovima rekultivacije izvršena zloupotreba, jer je posao dodeljen firmi „Kolubara – usluge" iako ona nije imala potrebnu mehanizaciju. Na taj način, izbegnut je postupak javne nabavke, a posao vredan 200 miliona dinara dodeljen je privatnim podizvođačima, kojima je do momenta kada je policija započela provere isplaćeno 160 miliona dinara" kaže izvor.\nOn navodi da je rukovodstvo TE „Kostolac" obustavilo posao sa privatnim podizvođačima, čim je policija upala u tu firmu, i započela istragu. Poslovanje ovog privrednog društva, koje je sastavni deo EPS proveravala jeste kriminalistička policija MUP Srbije, a izveštaj, u kome su konstatovane zloupotrebe, dostavljen je tužilaštvu u Požarevcu.\n"Predmet je zatim prosleđen Višem tužilaštvu u Beogradu, koje treba da odlučio o eventualnom pokretanju istrage" rekao je izvor "Blica".\nOva istraga bi tako bila treći postupak koji je ove godine pokrenut protiv Savatijevića. U maju je sa saradnicima iz PZP „Beograd" bio osumnjičen za zloupotrebu u izgradnji zaobilaznica oko Požarevca, tešku pet miliona evra, ali mu je ubrzo posle hapšenje na graničnom prelazu sa Bugarskom određen kućni pritvor uz narukvicu.\nU pritvoru u kući u Vreocima uhapšen je prošle nedelje kada je počela akcija „Kolubara", u kojoj je 17 uhapšenih osumnjičeno za zloupotrebu tešku 12 miliona evra – Savatijević se sada nalazi u Okružnom zatvoru.


Bijeljina čeka ishod kandidature za "Evropski grad sporta 2020"\n27. 06. 2019 13:08\nBIJELJINA - Ishod kandidature Bijeljine za prestižno priznanje "Evropski grad sporta 2020" biće poznat za dvije sedmice, najavili su danas predstavnici Evropske federacije metropola i gradova sporta, koja dodjeljuje ovu titulu.\nU Banjaluci održani "Dani inkluzivnog sporta"\n13. 06. 2019 16:59\nBANJALUKA - Sportska manifestacija "Dani inkluzivnog sporta", na kojoj je učestvovalo oko 150 djece sa posebnim potrebama, održana je danas na Panevropskom univerzitetu "Apeiron" u Banjaluci.\nDavidović: Školski sport da iznjedri što više šampiona\n17. 05. 2019 13:24\nBANJALUKA - Ministar porodice, omladine i sporta Republike Srpske Sonja Davidović poručila je da su djeca i razvoj školskog i predškolskog sporta u fokusu drugog republičkog Sajma sporta, koji je danas otvoren u Banjaluci.\nPeugeot 508 Sport stiže 2020. godine\n06. 05. 2019 19:00\n23. 04. 2019 17:48\nSistematske preglede svih sportskih takmičara do 18 godina, plaćaće Ministarstvo porodice, omladine i sporta RS i Fond zdravstvenog osiguranja Srpske.\n15. 04. 2019 09:05\nBANJALUKA - Okrugli sto o temi "Školski sport, mogućnosti unapređenja, perspektive", koji će danas biti održan u Banjaluci, ima za cilj da se, u okviru stručne rasprave, dođe do rješenja koja će omogućiti kvalitetne časove fizičkog vaspitanja i obrazovanja za svu djecu u Republici Srpskoj radi pravilnijeg rasta i razvoja.\n19. 03. 2019 12:11\nGrad finansira sistematske preglede za 1.350 sportista\n04. 03. 2019 12:48\nGrad Banjaluka će i u ovoj godini finansirati sistematske preglede za sportiste seniore.\n05. 02. 2019 16:42\nPALE - Dekan Fakulteta fizičkog vaspitanja i sporta Univerziteta u Istočnom Sarajevu Borislav Cicović obustavio je danas rad ove visokoobrazovne institucije, zbog, kako je saopštio, pogoršanja uslova u objektu u kojem se fakultet nalazi.


Simulacija rada Narodne skupštine » Debatni klub Fakulteta političkih nauka\n↑ Return to Projekti\nJoš jedan od projekata našeg kluba jeste organizovanje simluacije zakonodavnog procesa u Narodnoj skupštini Republike Srbije, koja ima za cilj da studentima Fakulteta političkih nauka približi i u praksi pokaže kako izgleda donošenje zakona u našoj zemlji, što su do sada imali prilike jedino da čitaju u literaturi iz nekih predmeta.\nSimulacija 2011. godine je održana u saradnji sa Klubom studenata FPN-a u Domu Narodne skupštine Republike Srbije, u Maloj sali i omogućila svim učesnicima da na jedan dan budu poslanici, i da „hodaju u cipelama“ onih koje imaju prilike da svakodnevno gledaju na televiziji. Studenti su mogli praktično da primene znanje stečeno na fakultetu o tome kako stvari funkcionišu, kako se obavlja posao poslanika kojim će se možda jednog dana baviti.\nOko 60-tak učesnika bilo je podeljeno na 5 klasičnih stranaka, kako bi simulacija imala neki svoj život, van real-politike. Raspravljalo se o Zakonu o zabrani prodaje mladima aromatizovanih energetskih pića sa niskim procentom alkohola, koji je predložila Unija demokratskog blagostanja. Predsednik skupštine bio je naš dugogodišnji član i debater Vladimir Kljajić iz Unije demokratskog blagostanja, a ostale partije, učesnice simulacije bile su: Konzervativna stranka, Narodnjački blok, Socijalistički pokret i Liberalni pokret. Vladajuću koaliciju činili su Unija demokratskog blagostanja i Konzervativna stranka, dok su na strani opozicije bili Liberalni pokret, Socijalistički pokret i Narodnjački blok. Nakon zasedanja odbora, iznošenja amandmana i glasanja poslanika za zakon u načelu i pojedinostima zakon koji je predložila vladajuća koalicija je usvojen.\nSimulacija u celosti je bila jako korisna svim studentima i protekla je kao konstruktivna rasprava što je debaterima bila sjajna vežba pred turnire koji su u najavi. Studenti su se maksimalno trudili da učestvuju u programu i doprinesu da zakon koji je izglasan bude što bolji, a mi smo se, zajedno sa kolegama iz KSFPN-a trudili da im bude što zanimljivije. Na kraju su svi učesnici dobili sertifikate, a pored toga najveća satisfakcija nam je da su svi imali priliku da nešto novo iskuse, pa ko zna ako neko od učesnika jednog dana bude postao poslanik, setiće se kako je počeo.


ESC Volontiranje// Park prirode u Švajcarskim Alpima – Volonterski Centar Vojvodine\nUdruženje Nakultur organizuje interkulturne razmene mladih u Švajcarskoj, Izraelu i Irskoj. Razmene uvek imaju interkulturalnu komponentu, kao i komponentu upoznavanja prirodnog okruženja mesta u kojem se odvija razmena i njegovih meštana. Kroz program Evropske Snage Solidarnosti (ESC), udruženje želi da pruži mladima priliku da iskuse prirodu i kulturu u švajcarskim planinama. Partnerska organizacija u Bernskim Alpima je Fondacija „Stiftung Urgestein“ u slikovitom selu Guggisberg u planinskom regionu Gantrisch, delu svetski poznatih švajcarskih Alpa.\nNa ovom projektu, koji počinje 01. juna 2021, aktivnosti će se odvijati:\nU Parku prirode Gantrisch u švajcarskim planinama\nU centru koji angažuje odrasle osobe sa invaliditetom\nU skijalištu (tokom zimske sezone)\nUslovi za učešće: uzrast između 18-30 godina i dostupnost (najmanje) punih 9 meseci. Dobro znanje engleskog jezika, a idealno nemački. Motivacija za rad na otvorenom po svim vremenskim prilikama i želja za da upoznavanje švajcarskih planina i lokalnu kulturu.


Ramuš Haradinaj na sednici Skupštine Kosova\nOd kako je Srpska lista prošle nedelje saopštila da će podržati svaki predlog za rušenje Vlade Ramuša Haradinaja, opozicione partije na Kosovu razmišljaju da li da prihvate jednu takvu ponudu.\nSrpska lista je zauzela takav stav a zbog odluke Vlade da uvede carinu od deset posto na robu iz Srbije. Saopštila je da će njihovo delovanje u Skupštini biti u potpunosti opoziciono i da neće podržavati vladine predloge.\n"Vlada i može da padne, to je praksa u demokratiji. Ali ne vidim da će ova da padne zbog jedne moje odluke i zato što se Srpska lista naljutila i pored toga što smo ispoštovali Srpsku listu i oni su građani Kosova. Ipak, ovo je spor između Kosova i Srbije a ne između Kosova i Srpske liste. Stoga, nismo zabrinuti oko toga", kazao je Haradinaj nakon zasedanja Vlade.\nSa druge strane, predsednik opozicionog Demokratskog saveza Kosova Isa Mustafa kazao je da aktuelna Vlada učinila mnoge greške po pitanju vizne liberalizacije, ponaša se u nekim slučajevima i kao da je iznad Skupštine i nezavisnih agencija te da bi najbolje bilo da podnese ostavku "budući da više nema ni većinu u Skupštini".\nOn je dodao i da je ova partija preuzela inicijativu da pripremi predlog za izglasavanje nepoverenja Vladi Haradinaja te nije isključio iz mogućnosti da njegova partija prihvati i potpise poslanika Srpske liste o tom pitanju.\n"Primećujemo da se puno govori o toj inicijativi. Mi smo preuzeli inicijativu da pripremimo predlog za nepoverenje ovoj vladi. Znamo da je i prošla Vlada kojom sam ja rukovodio oborena glasovima Srpske liste, i taj predlog je podržan potpisima poslanika te liste", kazao je on.\nZa rušenje Vlade potreban je 61 glas. Opoziciji je do sada za tako nešto bilo potrebno četiri glasova, dok poslanički klub Srpske liste broji deset poslanika.\nPojedini iz Demokratskog saveza su ipak oprezni oko toga da li da prihvate potpise Srpske liste, jer, kako je poslanica Besa Gađeri rekla, treba da se izvrši dobra analiza da li da se ruši Vlada uz podršku Srpske ili da se njihovi potpisi odbiju i tako pošalje poruka zvaničnom Beogradu da Srpska lista ne može da ruši Vladu ili da utiče na državne institucije.\nIz opozicionog pokreta Samoopredeljenje kažu da su za rušenje Vlade, ali ne putem "političke trgovine" sa Srpskom listom.\n"Smatramo da Vlada Haradinaja treba da ode zbog mnogih skandala, zloupotreba budžeta... Ali mi nećemo da sarađujemo sa Srpskom listom kada je reč o 'trgovini'. Ali ukoliko ponude glasove, onda će o tome da se donese zajednička odluka sa ostalim partijama", kazala je Arbrie Nagavci, poslanica tog pokreta.\nSrpska lista ne učestvuje na sednicama Vlade Kosova od marta meseca, kada je u Mitrovici uhapšen šef kancelarije za Kosovo u Vladi Srbije Marko Đurić. Ministri iz ove liste su, međutim, nastavili da obavljaju svoj posao.


Vesti online / Vesti / Srbija / Feketić, Če Gevara i žuti ljudi\nFeketić, Če Gevara i žuti ljudi\nProtekle godine srpski političari ostali su verni tradiciji da svojim izjavama i postupcima uveseljavaju narod. Probleme i stalne tenzije građanima Srbije nekako su relaksirali ponekad komičnim, a ponekad tragikomičnim situacijama u koje su upadali.\nDoći će žuti ljudi: Tomislav Nikolić i Li Kećijang\nSezonu je otvorio favorit mnogih, a na žalost šaljivdžija sada već bivši ministar rudarstva Milan Bačević. On je početkom godine obećao investicije iz Kine u zemlje centralne i istočne Evrope vredne 10.000 milijardi evra.\n- Da dobro ste čuli, Kina planira da investira deset hiljada milijardi - izjavio je Bačević.\nOvaj veseljak se ubrzo demantovao i za sve okrivio saradnike koji su pogrešno preveli informaciju o deset milijardi nameravanih investicija. Moguće da je svojom izjavom ipak ubedio srpsko vođstvo u nestvarne investicije, jer je ubrzo poslat za ambasadora u Kinu, verovatno u nameri da nagovori Kineze da ipak ispune njegovo obećanje Srbima.\nI njegovom prijatelju predsedniku Tomi Nikoliću Kinezi su bili omiljeni da kaže šta ga muči. Tako je na sastanku sa kineskim premijerom Li Kećijangom citirao Kremansko proročanstvo, zbunivši goste.\n- Pre 200 godina bio je kod nas jedan mudar, ali nepismen čovek, a bio je prorok. Nikada nije čuo za Kinu, ali je rekao: "Doći će ljudi sa istoka, žuti ljudi, i zavladaće svetom. Oni će piti vodu sa srpske reke Morave" - izjavio je Nikolić pred zbunjenim kineskim premijerom.\nKad Vučić kisne, svi kisnu\nPomalo tragikomično izgledala je vojna parada upriličena u čast ruskog predsednika Vladimira Putina. Dok je padala kiša, predsednik Nikolić pokušavao je da zaštiti Putina od padavina, dok je Vučić stoički podnosio jesenje kapi. Kada su to članovi Vlade Srbije videli gologlavog premijera, odmah su pobacali mantile i kišobrane.\nDa su prava vojska, članovi Vlade i vrh države pokazali su i na promociji projekta Beograd na vodi, gde su sa oduševljenjem komentarisali maketu, dlanova crvenih od aplauza.\nPovod jedne od najvećih "drama" i internet rata početkom prošle godine bilo je već čuveno spasavanje iz smetova kod Feketića, kada je premijer Aleksandar Vučić iz snežnih nameta izvlačio smrznute ljude. Mnogi su ga poredili sa Supermenom, ali je najčešći komentar bio da je neukusno da jedan od najvažnijih ljudi u državi ide po smetovima, umesto da posao spasavanja prepusti profesionalcima.\nŠampion po gafovima i višegodišnja zvezda internet pošalica je i ove godine bio ministar spoljnih poslova Ivica Dačić. Iako se još uvek prepričava njegova anegdota sa francuskim ministrom na Kalemegdanu od pre nekoliko godina, kada je kao što mnogi veruju "pod gasom" pokušavao da objasni šta je "Kale, mislim Kale", sada je impresionirao domaćine u Argentini.\nDok je govorio okupljenim zvanicama u Buenos Ajresu, verovatno opijen argentinskim vinima počeo je da priča nepovezano. Red Mesija, red Maradone, red Če Gevare, sve podvučeno idejom da se Beograd i Buenos Ajres "posestrime", učinilo je da argentinski domaćini verovatno napokon shvate zašto su njihovi preci pobegli iz Evrope. Pokušavajući da šarmira domaćine, kao što godinama šarmira izgladnele penzionere po Srbiji, Dačićev govor postao je hit na internet mrežama.\nVeljino "ono za ono"\nNeprevaziđeni ministar Velimir Ilić i ove godine je briljirao. Tokom sastanaka na sanaciji posledica prolećnih poplava izvalio je još jedan biser.\n- Potrebno nam je vozilo koje transport vrši i ima onu ruku da prebacuje - pokušavao je Ilić da objasni "ono za ono"\nIsti glumci, ista predstava, verujemo da će i ove godine srpski političari ostati verni tradiciji uveseljavanja naroda, koji ako nemaju već šta da jedu, imaju čemu da se smeju.\nSRBIJA Obrenovac - sedam meseci posle potopa: Pomoć stigla, ali ostala "knedla u grlu"\nDRUŠTVO Šta poželite, neka vam se ostvari! ☺\nSRBIJA Dačić ne očekuje parlamentarne izbore sledeće godine\nPetak 02.01.2015. 08:34\nSve ovo pokazuje da je narod po ko zna koji put nepogrešivo izabrao BUDALE da ga vode . To ima svoju cenu koju će narod skupo platiti ali i to je izbor naroda . NEKA NAM I BUDE !\nPetak 02.01.2015. 13:14\na sta covek moze da ocekuje od Vulina koji lici na mongoloida ,Toma grobar o cijem se izgledu brine "Rubin" iz Krusevca .....


NAUČNICI RAZVILI MASKU KOJA MOŽE DA POKAŽE DA LI JE OSOBA ZARAŽENA COVID-19 VIRUSOM | Udruženje protiv dijabetesa grada Novog Sada\nNAUČNICI RAZVILI MASKU KOJA MOŽE DA POKAŽE DA LI JE OSOBA ZARAŽENA COVID-19 VIRUSOM\nU cilju ostvarivanja javnog interesa u oblasti javnog informisanja, informišemo i edukujemo javost o novim maskama koje mogu da ukazuju na to da li je osoba koja je nosi zaražena COVID-19 virusom.\nInženjeri MIT i Univerziteta Harvard razvili su zaštitnu masku, pomoću koje se za 90 minuta može ustanoviti da li je onaj ko je nosi zaražen koronavirusom, saopštio je Tehnološki institut u Masačusetsu (MIT).\nSmešteni su s unutrašnje strane maske i mogu da otkriju virusne čestice u dahu, a dizajnirani su tako da korisnik može da ih aktivira kada bude spreman za sprovođenje testa.Rezultati se radi zaštite privatnosti prikazuju samo na unutrašnjoj strani maske.Razvoj senzora kakvi se koriste u novoj maski počeo je pre nekoliko godina. Pre su se koristili za otkrivanje infekcija virusom ebole i zike.\n„Ovaj test je osetljiv jednako kao i zlatno-standardni, vrlo osetljivi PCR test, ali je i brz kao antigenski testovi koji se upotrebljavaju za brzu analizu na kovid-19“, rekao je istraživač Harvarda Piter Ngujen.\nIstraživači su zatražili patent za novu tehnologiju i nadaju se saradnji sa kompanijama na daljem razvoju senzora.„Nadamo se da bi ova platforma mogla da podstakne novu generaciju nosivih biosenzora za hitne službe, zdravstveno i vojno osoblje“, rekao je profesor medicinskog inženjerstva i nauka na MIT Džejms Kolins.


Razoran kao nikada pre: ruski bombarder Tu-160 M2 - Sputnjik Srbija\nRazoran kao nikada pre: ruski bombarder Tu-160 M2\n© Sputnik / Skrыnnikov\n08:33 06.03.2016 (osveženo 10:17 06.03.2016) Preuzmite kraći link\nNova modifikacija ruskog strateškog bombardera Tu-160 podrazumeva novi elektronski sistem koji će omogućiti da se brže ispunjavaju zadaci čiji je cilj nuklearno zastrašivanje, piše analitičar lista „Nešenel interest“ Dejv Madžumdar.\nGlavni komandant Vazdušno-kosmičkih snaga Rusije Viktor Bondarev saopštio je ranije da će supersonični strateški bombarder-nosač raketa Tu-160 početi da leti 2019. godine.\nTu-160: DAEŠ-ova noćna mora\nAnalitičar „Nešenel interesta“ veruje da nova modifikacija Tu-160 podrazumeva modernizaciju elektronskog sistema, za koju je zadužen ruski Koncern radio-elektronske tehnologije.\nModernizacija ovog tipa aviona podrazumeva izradu novih računarskih i upravljačkih sistema, kao i kontrolnih uređaja, usavršavanje radarskog sistema i sistema za upravljanje naoružanjem.\nPrema mišljenju analitičara, Tu-160 u novoj verziji biće strateški bombarder koji se koristi za nuklearno zastrašivanje.\nZa razliku od američkih pandana — teškog bombardera „nortrop B-2 spirit“ ili budućeg B-21, ruski Tu-160 se kreće i lansira krstareće rakete ka ciljevima munjevitom brzinom, zaključuje Madžumdar.\nmodifikacija, Nešnel interest, strateški bombarder, usavršavanje, Tu-160


Milica Dabović ima novi klub, ime koje "Grobari" baš ne vole da čuju! - Sportske.net\nMilica Dabović ima novi klub, ime koje "Grobari" baš ne vole da čuju!\nIzvor: Sportske.net, gloria.rs\nNažalost, ovde za nju nije bilo sluha posle svega što je učinila za našu žensku košarku.\nNekadašnji kapiten naše ženske košrkaške reprezentacije Milica Dabović definitivno nastavlja svoju karijeru.\nPosle dvogodišnje pauze, tokom koje je postala i majka, Dabovićeva je najpre želela da se vrati u Partizan, ali je naišla na negativan odgovor, baš kao i iz Crvene zvezde. Ipak, nije odustajala, potražila je angažman u inostranstvu, a na kraju ga je pronašla u - Albaniji.\nTamo će nastupati za klub čije ime navijači Partizana baš ne vole da čuju, bar kada je fudbal u pitanju - Fljamurtari.\nOni nešto stariji navijači Partizana sećaju se eliminacije fudbalera crno-belih od Fljamurtarija krajem osamdesetih i to je i dan-danas bolna Partizanova rana.\n''Selim se u Valonu, jer sam potpisala ugovor sa jednim od najboljih košarkaških klubova Albanije, Fljamurtarijem. Ti ljudi su me prihvatili raširenih ruku i jedva čekam da postanem deo njihovog tima. Veoma sam srećna što ću ponovo igrati'', potvrdila je Dabovićeva u intervjuu za ''Gloriju''.\nMilica je 14 godina igrala za reprezenatciju, a vrhunac uspeha ostvaren je 2015. u Mađarskoj kada je Srbija postala prvak Evrope, sa Milicom kao kapitenom. Godinu dana kasnije, Dabovićeva je sa našim nacionalnim timom osvojila i bronzu na Olimpijskim igrama u Rio de Žaneiru.


Kina vlada Azijom - Vaterpolo vesti\nPočetna » Nacionalna selekcija » Kina vlada Azijom\nKina vlada Azijom\n(Foto: Joan Gould)\nNa 9. šampionatu Azije u vodenim sportovima koji je održan u Dubaiju, Kina je odnela zlatne medalje u muškoj i ženskoj konkurenciji. Oba meča za zlato Kinezi su igrali protiv Kazahstana, i uspeli da u obe konkurencije savladaju najvećeg rivala na kontinentu. U muškom finalu Kina je do pobede stigla tek posle izvođenja peteraca, u regularnom toku rezultat je bio 8:8, a posle produžetaka 9:9. U izvođenju peteraca Kinezi su bili koncentrisaniji i posle promašaja Jevgenija Medvedeva i Murata Šakenova pogodili za pobedu. Tako su se revanširali rivalima za poraz na početku godine kada su Kazahstanci bili bolji na kvalifikacionom turniru za Olimpijske igre. Oba tima plasmanom u finale obezbedili su nastup na Svetskom prvenstvu koje će se na leto igrati u Barseloni.\nU ženskoj konkurenciji bilo je manje drame, a Kineskinje su bile ubedljive i trijumfovale sa 13:8, iako su Kazahstenke bolje otvorile meč i povele sa 3:1. Šampionke Azije obezbedile su učešće na Svetskom prvenstvu 2013. dobrim plasmanom na Olimpijskim igrama u Londonu, a Kazahstanke će im se pridružiti krajem jula i početkom avgusta naredne godine u Barseloni.\nVaterpolistkinje Kine, šampionke Azije\nU muškoj konkurenciji bronzanu medalju osvojio je Japan koji je savladao Singapur sa 18:5, dok su kod žena treće bile Uzbekistanke.


25.09.2020 u 13:50\nSportski aspekti Otvorenog prvenstva Francuske i dalje su u senci društvenih. Na dan žreba jedinog grend slem turnira na šljaci, glavna tema nije bila kako će biti raspoređeni Novak Đoković, Rafael Nadal i Dominik Tim, kao glavni favoriti po svim prognozama, nego da li će na stadionima biti gledalaca i koliko. Udarna vest je nova odluka francuskih vlasti da se zbog širenja epidemije Kovida-19 Pariz svrstava među 11 gradova u „crvenoj zoni”, na koje se odnosi zabrana okupljanja više od hiljadu ljudi. U toj kategoriji su i Bordo, Lion, Nica, Lil, Grenobl, Monpelje i drugi gradovi, ali francuska prestonica se sprema da ugosti najbolje tenisere sveta i njihove navijače u terminu odloženom četiri meseca, baš zbog verovanja da će se za to vreme svetski problem s virusom korona\nGlavno pitanje žreba Otvorenog prvenstva Francuske rešeno je u korist Novaka Đokovića. Dvojica finalista iz 2018. i 2019, Rafael Nadal i Doinik Tim, naći će se u istoj, donjoj polovini žreba, što znači da prvi nosilac može da se sastane samo sa jednim od njih, tek u finalu. U gornjoj, Đokovićevoj polovini, od prvih osam nosilaca nalaze se četvrti, Danil Medvedev, peti Stefanos Cicipas i sedmi, Mateo Beretini, najbolje rangirani protivnik sa kojim može da igra u četvrtfinalu. Prvi reket sveta igra na startu sa švedskim teniserom Mikaelom Imerom, 80. na ATP listi, a potencijalni rivali u drugom kolu su mu Berankis i Delijen. Od preostale četvorice naših igača kojima je osigurano mesto u glavnom žrebu, niko se ne nalazi u Đokovićevoj četvrtini, iako su trojica u istoj, gornjoj\nPARIZ - Otvorenom prvenstvu Francuske u tenisu moći će da prisustvuje samo 1.000 ljudi dnevno, uključujući igrače, osoblje i organizatore, saopštio je premijer Žan Kasteks. „Na Rolan Garosu će važiti ista pravila kao i svuda drugde. Smanjićemo broj ljudi sa 5.000 na 1.000”, rekao je on, prenosi Rojters. U trenutku kada broj zaraženih od korona virusa u Francuskoj ponovo raste, ministar zdravlja Olivije Veran rekao je juče da će na velikim sportskim događajima moći da učestvuje maksimalno 1.000 ljudi, ali nije bilo jasno da li se to odnosi i na Rolan Garos koji se održava od 27. septembra do 11. oktobra, prenosi Tanjug.\nPARIZ – Najbolji teniser BiH Damir Džumhur najavio je tužbu protiv organizatora Rolan Garosa zbog suspenzije sa turnira, nakon što je njegov trener Petar Popović bio pozitivan na testu za koronavirus. Džumhur tvrdi da je u pitanju greška jer je njegov trener već „preležao” koronavirus, a posebno je ljut što mu nije dozvoljeno da uradi drugi test. „Moj trener i ja smo od početka svih ovih turnira zajedno putovali i bili zajedno, odradili smo u proteklih mesec između 15 i 20 testova i svi su bili negativni. U Rimu smo imali dva testiranja, u Parizu smo takođe na prvom testiranju bili negativni, a onda smo u subotu radili drugi test i, iako sam ja bio negativan, trener je dobio poziv u nedelju i obrazložili su mu da je njegov test na granici da bude pozitivan. Rečeno je da će se\n21.09.2020 u 12:08\nPARIZ – Srpski teniser Peđa Krstin diskvalifikovan je sa Rolan Garosa zbog toga što je bio u kontaktu sa trenerom Petrom Popovićem, koji je zaražen koronavirusom. Organizatori su saopštili da su petorica igrača diskvalifikovna, a među njima je Krstin, iako nije bio pozitivan na testiranju, ali je bio u kontaktu sa osobom pozitivnom na kovid-19, javlja Tanjug. Pored njega, iz istog razloga izabačen je i Damir Džumhur iz BiH-a, dok su trojica bila pozitivna na koronavirus – Denis Istomin, Ernesto Eskobedo i Bernabe Zapata.


Etički odbor opozicione Demokratske stranke (DS) doneo je u četvrtak uveče preporuku da poslanica te stranke Gordana Čomić bude isključena iz stranke jer je prisustvovala sednici Skupštine Srbije, čiji rad DS bojkotuje, saznaje Radio Slobodna Evropa (RSE).\nPredsednik DS-a Zoran Lutovac rekao je prethodno za N1 da se poslanica Čomić "jasno opredelila da vodi samostalnu politiku, a ne politiku stranke" i da je ona "mogla to da učini u svoje ime, ali ne i u ime DS".\n"To je ne samo nepoštovanje odluka DS, već i članova DS i svih onih koji su ogromnom većinom doneli odluku o bojkotu", kazao je on.\nOn je dodao da je Čomić kao narodna poslanica izabrana na listi DS, po statutu DS i dužna je da sprovodi politiku DS.\n"S druge strane, Ustav kaže da su poslanici vlasnici svog mandata, a Ustav je jači od statuta jedne stranke, ona je to mogla da učini u svoje ime, ali ne i u ime DS", rekao je Lutovac.\nPoslanica DS-a Gordana Čomić prisustvovala je u četvrtak sednici Skupštine Srbije, što je prvi put od kad je DS proglasila bojkot da poslanik te stranke učestvuje u radu parlamenta.\nNa sednici se raspravljalo o izmenama izbornih zakona, a predsednica Skupštine Maja Gojković je u dnevni red uvrstila dva zakonska predloga Gordane Čomić o većem učešću žena na izbornim listama.\nČomić je na sednici parlamenta rekla da je između politike DS da se bori za prava žena i odluke stranke da bojkotuje rad parlamenta jer smatra da se "nema sa kim razgovarati" nije imala dilemu da izabere ovo prvo.\nVeći deo opozicije, među kojima i DS, napustio je Skupštinu i bojkotuje sednice parlamenta od februara 2019. godine jer, kako obrazložili, nemaju fer i ravnopravan tretman u Parlamentu.\nOpozicioni Savez za Srbiju, čiji je DS član, proglasio je i bojkot izbora u Srbiji koji će biti održani 26. aprila, navodeći da nisu ispunjeni uslovi za njihovo fer i slobodno održavanje.


Preporuka Ministarstva: Pozorišta da nastave rad od 1. juna\nKultura Autor:Marija Jakovljević27. maj. 202018:05 > 22:02\nPutujuće pozorište Šopalović , Foto:Nebojša Babić\nPreporuka Ministarstva kulture i informisanja je da sve ustanove kulture, čije su delatnosti pozorišna umetnost i muzika, nastave rad 1. juna, uz napomenu da se za konačnu odluku čeka saglasnost stručnih službi.\nPo dobijanju saglasnosti ta preporuka će biti poslata svim ustanovama kulture čiji je osnivač država, autonomna pokrajina ili jedinica lokalne samouprave, rečeno je portalu Nova.rs u Ministarstvu kulture.\nPreporukom su obuhvaćeni, kako navode u resornom Ministarstvu, izvođači (glumci, operski pevači) i lica koja učestvuju u pripremi i realizaciji proba (reditelji, dirigenti, inspicijenti, korepetitori, sufleri i drugi).\n„Očekuje se da se svi pridržavaju uslova i mera koje doprinose sprečavanju širenja virusa Kovid-19. To se prvenstveno odnosi na pojedinačni dolazak, izbegavanje korišćenja zajedničkih pomoćnih prostorija, redovnu dezinfekciju prostorija i rekvizita, upotrebu svih zaštitnih sredstava (zaštitna maska, vizir, zaštitne rukavice…)“, navode u Ministarstvu.\nPozorišta Srbije: Kad i kako možemo da nastavimo rad\nPreporuka podrazumeva, kako je portalu Nova.rs pojašnjeno u Ministarstvu, držanje distance od tri metra između svih učesnika operskih i dramskih proba, a u situaciji kada zahtevi posla to onemogućavaju, savetuje se obavezno nošenje maski, vizira, rukavica.\nU cilju normalizacije rada svih učesnika kulturne scene Srbije, Ministarstvo kulture i informisanja već je izdalo preporuku za, kako navode, „nastavak pripremnog procesa izvođača umetničke igre“ u svim ustanovama kulture radi prevencije i smanjenja rizika prenošenja i širenja Kovid-19.\nIgrači klasičnog baleta, narodne i savremene igre, pantomime, izvođači u mjuziklima, kao i lica koja učestvuju u njihovoj pripremi, poput repetitora i korepetitora, od 11. maja mogli su da nastave sa probama.\n„Savetuje se pojedinačan dolazak igrača, izbegavanje korišćenja zajedničkih pomoćnih prostorija, redovna dezinfekcija kako prostorija tako i rekvizita, upotreba zaštitnih sredstava odnosno maski, a kad god je moguće probe organizovati na otvorenom prostoru“, ističu u Ministarstvu.\nPozorišta se pripremaju za igranje predstava na otvorenom, a na pitanje kada se može očekivati povratak u pozorišne sale i pod kojim uslovima, u Ministarstvu kažu “da su sve ustanove kulture dužne da se pridržavaju mera nadležnih organa u cilju sprečavanja pojave i širenja zarazne bolesti Kovid-19”.\nRazlozi zbog kojih nećemo skoro ići u bioskope i pozorišta\n„Preporuka za povratak u dvorane pozorišta zavisiće od procene rizika koja se donosi saglasno zakonu i propisima iz oblasti bezbednosti i zdravlja na radu“, navode u Ministarstvu.\nSprovođenje svih programskih aktivnosti, čak i na otvorenom, naglašavaju, mora biti u skladu sa epidemiološkom situacijom o kojoj će nadležni organi obaveštavati.\nZajednica profesionalnih pozorišta Srbije, koja okuplja 16 institucionalnih pozorišta van Beograda i Vojvodine, upitila je prethodnih dana dopis Ministarstvu kulture i informisanja Srbije sa molbom da izda preporuke za nastavak rada pozorišta u uslovima izazvanim pandemijom virusa korona.\nIstaknuto je da su pozorišta spremna da nastave rad na pripremi novih projekata, kao i sa izvođenjem predstava sa aktuelnog repertoara, na svojim scenama i u alternativnim prostorima na otvorenom, odmah po dobijanju jasnih i preciznih preporuka od strane nadležnog ministarstva.\nZajednica profesionalnih pozorišta Srbije zamolila je Ministarstvo kulture i da lokalnim samoupravama i osnivačima pozorišta uputi obavezujuću preporuku o isplati finansijske pomoći honorarnim saradnicima koji nisu ostvarili status samostalnog umetnika, a tokom vanrednog stanja ostali bez prihoda, kao što je to učinjeno u Beogradu.\n„Rad lokalnih samouprava nije pod ingerencijom Ministarstva kulture i informisanja“, odgovor je Ministarstva kulture na tu molbu.\nministarstvo kulture i informisanjapozorištapreporuka


Podrška Općine Centar Radio klubu Sarajevo – Web stranica Radiokluba Sarajevo\nRebalansom budžeta Općine Centar za 2012. godinu izdvojeno je 5.000 KM za pomoć u radu Radio kluba ”Sarajevo”. Protokol o realizaciji tog budžetskog granta potpisali su općinski načelnik Dževad Bećirević i predsjednik Udruženja Radio klub ”Sarajevo” Emin Skopljak.\n– Pomoć Općine Centar zaista nam je dobro došla te se u ime Radio kluba zahvaljujem na dodijeljenim sredstvima koja ćemo iskoristiti da unaprijedimo naše aktivnosti na obuci mladih i učešću na domaćim i međunarodnim manifestacijama iz oblasti radio amaterizma– rekao je Skopljak.\nInače Radio klub ”Sarajevo”, koji je osnovan davne 1946. godine, obučava u svojim prostorijama na Ciglanama mlade ljude za rukovanje radio opremom i drugim telekomunikacijskim uređajima.\nTreba spomenuti da su članovi Kluba, nakon što je Služba za civilnu zaštitu Općine Centar prošle godine nabavila opremu za profesionalnu mobilnu radio komunikaciju, volonterski izvršili obuku za oko 100 pripadnika Općinskog i mjesnih štabova Civilne zaštite i općinskih uposlenika, kao i certificiranje za upotrebu novog sistema veza u slučaju prirodnih i drugih nesreća, koji signalom pokriva područje cijelog Kantona Sarajevo. Stoga je predsjedavajući Općinskog vijeća Centar Slaven Kovačević predložio, načelnik Bećirević prihvatio, a Općinsko vijeće usvojilo da se rebalansom budžeta Općine izdvoji 5.000 KM za pomoć Radio klubu ”Sarajevo”.


LIMAN 1: Od subote se menja režim saobraćaja u Dr Sime Miloševića | (Vesti - 09.09.2016) Novi Sad\n09.09.2016 u 15:06h\nLIMAN 1: Od subote se menja režim saobraćaja u Dr Sime Miloševića\nJavno komunalno preduzeće "Novosadska toplana" u subotu, 10. septembra, nastavlja s radovima na rekonstrukciji dela vrelovodne mreže u bloku Fruškogorske ulice i ulica Dr Ilije Đuričića, Veljka Petrovića i Dr Sime Miloševića.\nZbog pomenutih radova određena je privremena zabrana saobraćaja u ulici Dr Sime Miloševića, ispred raskrsnice sa ulicom Dr Ilije Đuričića. Deo ulice Dr Sime Miloševića iz pravca Bulevara cara Lazara do ulice Dr Ilije Đuričića privremeno postaje "slepa ulica".\nIz JKP "Novosadska toplana" mole građane da imaju strpljenja i razumevanja za pomenute radove, jer će se rekonstrukcijom obezbediti značajno kvalitetnija isporuka toplotne energije potrošačima iz ovog dela grada.\nPovezane teme izmena režima saobraćaja jkp novosadska toplana liman 1 SLEPA ULICA zabrana saobraćaja\nNOVI SAD - trenutno 22 oC (avg. 13, 23:00)


Migrantski centar postao najveće žarište koronavirusa - antimigrant.ba\nNajveće žarište infekcije koronavirusa u Italiji je u trenutno gradu Trevizo, na sjeveru zemlje, gdje je u centru “Serena” za smještaj migranata, u kojem boravi 300 osoba, gotovo polovina zaražena.\nPozitivni su nakon testiranja ne samo migranti, vec i dio osoblja koje radi sa njima.\n“Za sve su krivi migranti” je preovlađujući ton u većini italijanskih medija, a u istom tonu govorio je i na konferenciji za medije predsjednik regije Veneto Luke Zaja.\nOn je centar za migrante, bivšu vojnu kasarnu “Serena”, “označio kao crvenu zonu iz koje niko ne smije ni izaći ni ući sve dok postoji rizik od širenja zaraze”.\nAli, osim činjenice da je polovina štićenika centra zaražena, punu istinu je prenio samo dnevni list “Il Manifesto”.\nZaraza je “ušla” spolja i raširila se među migrante, piše list i podsjeća da se jedan od zaposlenih u Centru, Italijan, u junu vratio iz Pakistana a da ga vlasti nisu podvrgle ni kontroli ni obaveznom karantinu.\nUz to, zaposleni Italijan, čak i kada je imao prve simptome zaraze nastavio je da radi u menzi Centra, krio je to i pokušao da se liječi sam, iz straha da ne bi izgubio posao.\nTek kada je završio u bolnici vlasti su uradile testiranje, pa su prvo otkrili još troje pozitivnih na kovid-19, a zatim i ostalih 130.\nI ne samo to, “Il Manifesto” podsjeća da su migranti iz Centra “Serena” još u junu protestovali iz straha da bi mogli biti zaraženi jer svi spavaju u prenatrpanim vojničkim spavaonicama.\nProtestovali su i humanitarni radnici koji su tražili da se iz centra migrante rasporede u manje prostore, ali je lokalni gradonačelnik Mario Konte, član desničarske partije “Liga” ignorisao njihove zahtjeve.\n“Migranti nisu izvor zaraze, oni su žrtve politike bivšeg ministra unutrašnjih poslova Matea Salvinija koji je, dok je bio u vladi, donio zakon o bezbjednosti prema kojem se migranti zatvaraju u prihvatne centre koji po mnogo čemu, između ostalog i po tretmanu osoba, podsjećaju na zatvore”, kaze Monika Tijengo, volonterka lokalne nevladine organizacije, javljaju Nezavisne.\nAmerički sud: Deportacije stotina tisuća imigranata\nMigranti ubili čovjeka u Beogradu\nNAVALA MIGRANATA NA ITALIJU: Priliv je porastao za gotovo 150 posto, većinom dolaze iz Tunisa


LOŠ RAD INSTITUCIJA BiH POVEĆAVA RIZIK OD TERORIZMA | SRNA\nLOŠ RAD INSTITUCIJA BiH POVEĆAVA RIZIK OD TERORIZMA\nBANjALUKA, 6. MAJA /SRNA/ - Institucije BiH ne izvršavaju obavezu u pogledu očuvanja bezbjednosti u BiH čime se ozbiljno povećava rizik od terorizma, a poseban izazov je migrantska kriza na koju ne uspijevaju da pruže efektivan odgovor, navedeno je u najnovijem Izvještaju Republike Srpske upućenom Savjetu bezbjednosti UN.\nU Izvještaju je upozoreno da migrantska kriza u BiH ubrzano eskalira jer Granična policija BiH ne uspijeva da uspori priliv migranata.\nU dokumentu je istaknuto da je broj migranata, pronađenih tokom 2018. godine, duplo veći nego u 2017. godini, u kojoj je njihov broj takođe dvostruko porastao u odnosu na 2016. godinu.\n"Nastavak brzog rasta priliva migranata očekuje se i tokom 2019. godine u kojoj se očekuje između 40.000 i 70.000 migranata. BiH nema resurse da odgovori na dolazak tolikog broja migranata. Sposobnost BiH da odgovori na migrantsku krizu podrila je SDA blokadom formiranja novog saziva Savjeta ministara, a institucije BiH ne sarađuju dovoljno sa institucijama Republike Srpske na rješavanju ove krize", navedeno je u Izvještaju.\nU Izvještaju se upozorava da priliv migranata predstavlja bezbjednosnu krizu za BiH jer veliki broj njih stiže iz zemalja u kojima "Islamska država" i druge džihadističke grupe imaju veliki broj pristalica, te dodaje da zbog toga ne iznenađuje činjenica da sa migrantima u BiH ulaze i teroristi.\n"U februaru je Služba za poslove sa strancima BiH privela pet Avganistanaca osumnjičenih za terorizam. Međutim, sigurno je da ovo nisu jedini džihadisti koji su u BiH ušli sa migrantima. Mnogi migranti nemaju identifikacione dokumente i nemoguće je provjeriti da li su povezani sa terorizmom i drugim krivičnim djelima. Infiltracija terorista u BiH naročito je osjetljivo pitanje zbog statusa BiH kao utočišta islamskih radikala", istaknuto je u Izvještaju.\nU dokumentu se navodi da je Narodna skupština Republike Srpske 18. aprila usvojila Nacrt zakona o izmjenama i dopunama Zakona o policiji i unutrašnjim poslovima kojim će biti omogućeno osnivanje rezervnog sastava policije, te da je glavni razlog za formiranje nove jedinice, koju će činiti oko 20 odsto aktivnog broja policajaca u Srpskoj, reagovanje na migrantsku krizu, uključujući pružanje prijeko potrebne pomoći Graničnoj policiji BiH.\n"S obzirom na geografski položaj BiH, većina migranata nelegalno prelazi granicu BiH u Srpskoj. Rezervni sastav policije bio bi angažovan po potrebi u slučaju bezbjednosnih izazova, kao što je migrantska kriza ili prirodne nesreće", istaknuto je u Izvještaju.\nU tekstu je navedeno da će Republika Srpska pozdraviti formiranje rezervnog policijskog sastava i u Federaciji BiH kao pomoći u suočavanju sa ovim izazovima.\nU Izvještaju piše da institucije BiH ne uspijevaju da se izbore ni sa džihadistima i ne suprotstavljaju se prijetnji od radikalnog islamskog terorizma sa ozbiljnošću koju ona zaslužuje.\n"SDA je doprinijela tome da se BiH pretvori u utočište džihadista. Bezbjednosni aparat BiH, kojim dominira SDA, ne uspijeva da suzbije prisustvo džihadista u BiH", naglašeno je u dokumentu upućenom UN.\nU Izvještaju je navedeno da su njemačke vlasti 11. aprila deportovale tri državljanina BiH koji su osumnjičeni za planiranje terorističkih napada u ime "Islamske države", te ukazano na problem da pravosudne institucije BiH izriču nevjerovatno blage kazne, obično bez određivanja zatvora, borcima "Islamske države" koji su se vratili u zemlju.\n"Kao što je Stejt department u nedavnom izvještaju o terorizmu za BiH napisao - `Strani teroristički borci često dobijaju kazne ispod minimalnih koje su zaprijećene Krivičnim zakonom BiH, zato što sudije uzimaju u obzir olakšavajuće okolnosti. U slučaju da bude osuđen na godinu zatvora ili manje, osuđeni terorista može umjesto služenja zatvorske kazne platiti novčanu kaznu`.\nU izvještaju Stejt departmenta je naglašeno da se teroristi vraćaju ranijim krivičnim djelima nakon što im Sud BiH izrekne blagu kaznu ili ih ne uputi na izdržavanje zatvorske kazne nakon njenog izricanja", navedeno je u Izvještaju.


„Kafa sa poslanikom/com“ u pet gradova u Srbiji - Biram koga biram\nInicijativa Biram koga biram sa pet organizacija realizuje „Kafu sa poslanikom/com“ u pet gradova u Srbiji. Akciji ove godine organizujemo i u partnerstvu sa Narodnom Skupštinom Republike Srbije, i inicijativom Otvoreni parlament u okviru druge Nedelje parlamentarizma od 7. do 13 novembra.\n„Kafa sa poslanikom/com je prilika da građani i građanke u direktnom, neformalnom razgovoru sa poslanicima iz svog grada predlože inicijativu, razgovaraju o problemima i čuju šta su prepreke u radu samih poslanika. Takođe, ovo je prilika da novinari i predstavnici organizacija civilnog društva, zajedno sa građanima i poslanicima, razgovaraju o temama od društvenog značaja, u nešto drugačijoj atmosferi“. kazala je Milena Velojić, iz inicijative Biram koga biram.\nKafu sa poslanikom/com realizujemo sa organizacijama civilnog društva u oviru inicijative Biram koga biram jer je sve #stvarizbora i jer je veoma važno da #biramkogabiram.\nPopijte kafu sa vašim poslanikom i iskoristite priliku da dobijete direktne odgovore na pitanja koja su vama važna!\nKRUŠEVAC, Evrokontakt, Kafe Novi kontinent, Cara Lazara 68, 11. novembar od 10h


„Mala sirena” po prvi put\nNa Kolarcu, sa Beogradskom filharmonijom, dirigent Frank Kramer i pijanistkinja Lisa Smirnova\nNa večerašnjem koncertu na Kolarcu, orkestrom Beogradske filharmonije dirigovaće Frank Kramer, a našoj publici predstaviće se još jedan inostrani gost, Ruskinja iz Austrije, pijanistkinja Lisa Smirnova. Na koncertu će, prvi put u Beogradu, biti izvedena „Mala sirena”, fantazija za orkestar A. fon Cemlinskog, a na programu su i Betovenov Treći koncert za klavir i orkestar >> Pročitaj celu vest na sajtu Politika << i „Memento” našeg istaknutog kompozitora Milana Mihajlovića.\nZa ovo domaće delo maestro Kramer kaže:„Kada sam prvi put video partituru i čuo snimak „Mementa”, bio sam oduševljen. Odmah sam prihvatio da dirigujem, ali i predložio muzičkom direktoru Filharmonije u Jeni da se ovo delo nađe naredne sezone i na njihovom repertoaru. On je prihvatio i „Memento” će biti izveden marta 2010. Nadamo se da će i gospodin Mihajlović tome prisustvovati”.\nOvaj dirigent iz Nemačke poznat je i po tome što rado prezentuje dela koja ne spadaju u takozvani mejnstrim, a takođe i po velikom angažmanu na operskoj sceni. O tome nam je rekao:\n– Drago mi što ćemo prvi u Beogradu izvesti „Malu sirenu”, jedno izuzetno zahtevno delo, koje traži kvalitetan orkestar u punom sastavu. Zbog brojnih solo deonica, izvođenje ovog dela zahteva ogroman solistički potencijal, kao otvorenost i entuzijazam muzičara za nova ostvarenja. Beogradska filharmonija jeste jedan takav orkestar. Što se mog operskog repertoara tiče, na njemu je više od 60 različitih dela. Lično, preferiram Mocarta, mene najčešće zovu da dirigujem operama nemačkih kompozitora, a mislim da je Vagnerova opera „Tristan i Izolda” jedna od najboljih.\nI još mini-portret Lize Smirnove: Kritika je znala da kaže kako se rodila još jedna mega zvezda pijanizma... A kada je bila mala, sanjala je nešto drugo – da postane vulkanolog. Međutim, desile su joj se neke druge, lepe stvari: stekla je diplomu na moskovskom Konzervatorijumu „Čajkovski”, kao pijanista debitovala je u njujorškom Karnegi Holu i – karijera je krenula uzlaznom putanjom. Danas živi u Austriji i za nju govore kako je izgradila jedinstven stil, da svojim darom objedini zvuk i filozofije različitih muzičkih kultura – ruske i srednjoevropske.\nKramer i Smirnova s Beogradskom filharmonijom\nIzvor: Danas, 02.Apr.2009\nBeogradska filharmonija održaće večeras u Kolarčevoj zadužbini koncert sa dirigentom Frankom Kramerom i austrijskom pijanistkinjom ruskog porekla Lisom Smirnovom kao solistkinjom, a premijerno u Beogradu biće izvedena „Mala sirena“, fantazija za orkestar A. fon Cemlinskog.


TV Banat / POTPISAN SPORAZUM O UČINKU NSZ ZA 2020.GODINU\n14:21 ČETVRTAK, 30. 01. 2020. - 14:21 Izvor: Tv Banat\nNakon potpisivanja "Sporazuma o učinku za 2020" između NSZ i Ministarstva za rad, zapošljavanje, boračka i socijalna pitanja, ministar Zoran Đorđević rekao je da će ove godine biti nastavljeno sa ulaganjima u građane i da će još veća pažnja biti posvećena teže zapošljivim kategorijama, kao i mladima koji treba da steknu prvo radno iskustvo.\nDjordjevic o teze zaposljivim kategorijama\n„Predviđeno je da ove godine najmanje 122.000 nezaposlenih lica dobije svoju šansu, zatim najmanje 7.400 osoba sa invaliditetom, da realizacija ovog budžeta bude najmanje 95%, da najmanje 90% lica bude iz teže zapošljivih kategorija, i da 90% obuka za potrebe tržišta rada budu one koje su predviđene katalogom obuka“, naveo je ministar Đorđević.\nZa te namene preko NSZ planirano je 3,7 milijardi dinara, 550 miliona dinara obezbeđeno je za Fond za profesionalnu rehabilitaciju, iz IPA 2013 programa obezbeđeno 23,6 miliona dinara, a novina je prekvalifikacija u IT sferi za šta je odvojeno 150 miliona dinara.\n„Ono što je novost, takođe, što sam već najavio, a ovaj sporazum predviđa, jeste obaveza NSZ da postigne veću efikasnost na terenu, da se direktnom komunikacijom sa poslodavcima ustanovljava šta su potrebe tržišta rada, i da se u skladu sa tim obezbeđuje radna snaga putem prekvalifikacija i dokvalifikacija“, dodao je Đorđević.\nDirektor NSZ Zoran Martinović rekao je da će, kao i prošlu, i ovu godinu će obeležiti unapređenje kvaliteta radne snage odnosno ulaganje u ljudski kapital.\nMartinovic mere i ulaganja u privatni sektor\n„Mi smo ove godine predvideli da se blizu 10.000 ljudi uključi u programe obrazovanja i obuka, od toga će više od polovine biti namenjeno mladim ljudima, kroz uključivanje u programe stručne prakse i pripravnika. Ono što je važno da smo povećali pojedinačne iznose za ove programe, kako bi bili primamljiviji i atraktivniji da bi mladi ostali rade u svojoj zemlji“, istakao je Martinović.\nKako je najavljeno, svi javni pozivi NSZ biće dostupni već sredinom februara, a najveći deo programa biće raspoloživ do kraja godine.


Fajgelj tvrdi da su mediji narušili ugled Novog Sada – Nadlanu.com\nObjavljeno 31. okt 2012. / 16:47:54\nNOVI SAD, 31. oktobra 2012. (Beta) – Vršilac dužnosti direktora Kulturnog centra Novi Sad Andrej Fajgelj je u sredu izjavio da su mediji "poljuljali" ugled glavnog grada Vojvodine tokom kampanje da postane Evropska prestonica kulture 2020. godine.\nNOVI SAD, 31. oktobra 2012. (Beta) – Vršilac dužnosti direktora Kulturnog centra Novi Sad Andrej Fajgelj je u sredu izjavio da su mediji „poljuljali“ ugled glavnog grada Vojvodine tokom kampanje da postane Evropska prestonica kulture 2020. godine.\n„Pogrešnom objavom medija da Novi Sad odustaje od kandidature, ugled našeg grada je bez razloga poljuljan u medjunarodnoj javnosti, a evropski partneri navedeni da se pitaju da li smo kao zajednica sposobni da sprovedemo projekat“, rekao je Fajgelj na konferenciji za novinare.\nPo njegovim rečima, kandidatura Novog Sada za Evropsku prestonicu kulture je prilika za viziju ukupnog razvoja grada.\nNajvažnija korist jeste „promena imidža što je izuzetno važno ne samo za naš grad, već i za našu državu“, kazao je Fajgelj.\nAndrej Fajgelj je na mesto vršioca dužnosti direktora Kulturnog centra izabran na predlog odborničke grupe koja je mandate osvojila na listi Pokreta „Dveri“, a potom je isključena iz te stranke.\nDrugi Serbia Green Building Expo


Pajtić: Vlast krši ustav, Vojvodina ponovo oštećena | Autonomija\nPajtić: Vlast krši ustav, Vojvodina ponovo oštećena\nOvaj put manjak iznosi 32 milijarde dinara\nPredsednik Vlade Vojvodine Bojan Pajtić izjavio je danas da se predlogom budžeta Srbije ponovo krši ustav, jer još jednom nisu predviđena ustavom zagarantovana sredstva za budžet Vojvodine.\nPajtić je novinarima pred zasedanje Skupštine Vojvodine rekao da je predlogom budžeta Srbije Vojvodina oštećena za sredstva predviđena za kapitalna ulaganja.\n“Ponovo se ne poštuju prava građana Vojvodine. Ako Srbija zaista želi da bude deo Evropske unije, onda mora poštovati sopstveni ustav i sopstvene zakone”, poručio je Pajtić.\nPredsednik Skupštine Vojvodine Ištvan Pastor rekao je da pokrajinske vlasti čine sve da se započne sa izradom zakona o finansiranju Vojvodine, koji je trebalo da bude donet do kraja 2008. godine.\nPastor je naveo da je predsedniku Vlade Srbije Ivici Dačiću pre tri nedelje uputio Platformu za izradu zakona o finansiranju Vojvodine, ali odgovor do danas nije dobio.\n“Upućujemo apel republickcim vlastima da se sistemski reši pitanje, a dok se sistemski ne reši, onda neka se rešava ono što je na dnevnom redu”, kazao je Pastor.\nVojvođanski sekretar za finansije Zoran Radoman rekao je da nije uspeo da stupi u kontakt sa ministrom finansija Lazarom Krstićem iako je na sve načine pokušao, kako bi se konačno napisao zakon o finansijama Vojvodine.\n“Sem na televiziji, nisam ni video ni čuo ministra finansija. A obraćao sam mu se u više navrata. Sa kim onda da razgovaramo u republičkoj vlasti oko zakona o finansiranju”, upitao je Radoman.\nSkupština Vojvodine danas raspravlja o predlogu amandmana na budžet Srbije za 2014. godinu.\nSuština amandmana je da pokrajina zahteva da državna vlast poštuje ustavnu odredbu, prema kojoj Vojvodini pripada sedam odsto od ukupnog budžeta Srbije, od čega su tri sedmine namenjene za kapitalne investicije.\nUkoliko Skupština Vojvodine usvoji amandmane, oni će biti upućeni kao predlog Skupštini Srbije.\nU Skupštini Vojvodine na vlasti je koalicija Demokratske stranke, Lige socijaldemokrata Vojvodine (LSV) i Saveza vojvođanskih Mađara (SVM).\nŠef poslaničke grupe LSV Branislav Bogaroški rekao je novinarima da će ta stranka glasasti za usvajanje amandmana, jer su oni preduslov za poštovanje Ustava Srbije, pošto u aktuelnom predlogu budžeta Srbije nisu za Vojvodinu nisu predviđena sredstva za kapitalna ulaganja.\n“Nadamo se da će ovaj put pokrajinski budžet konačno biti u skladu sa ustavom, a ne da se opet pojave neki fiktivni projekti, poput tunela kroz Frušku goru”, rekao je Bogaroški.\nŠef poslaničke grupe SVM-a Šandor Egereši rekao je da će ta stranka podržati amandmane koje je Vlada Vojvodine predložila skupštini, jer je to jedini način da se zaštite interesi Vojvodine.\nPotpredsednik Skupštine Vojvodine iz Srpske napredne stranke Đorđe Milićević rekao je da ta stranka neće podržati amandmane, jer “ruše koncepciju republičkog budžeta” i pokušavaju ga smanjiti za 32 milijarde dinara, “a para nema”.\n“Ovim amandmanima se zadire u instrumente državne politike, jer se predviđa da Vojvodina prikuplja deo prihoda od akciza na svojoj teritoriji. Potreban je dijalog između republičkih i pokrajinskih organa vlasti, koji će biti razuman i argumentovan”, kazao je Milićević.\nŠef poslaničke grupe SPS-PUPS-JS-SDP Pavle Budakov rekao je da poslanici iz te grupe neće podržati amandmane i založio se za izradu zakona o finansiranju Vojvodine, kao\nPoslanik Demokratske stranke Srbije Milenko Jovanov rekao je da ni ta partija neće glasati za amandmane Vlade Vojvodine, koju je optužio da krši ustav.


Mutni poslovi oko koncesije Aerodroma Beograd – zamaaero\nMutni poslovi oko koncesije Aerodroma Beograd\nKRIK (poznat po obelodanjivanju mnogih afera u Srbiji i regiji) i OCCRP su u okviru projekta ,,Otvoreni Luxemburg“ objavili kontroverze i sukobe interesa vezane za biznismena Stanka Subotića, Jose Luis Arnaut (bivšeg portugalskog ministra i advokata) i kompaniju Vinci, a vezano uz Aerodrom Beograd.\nNaime, Stanko Subotić je zaradio 47 miliona EUR od prodaje 11 hektara zemljišta Vinci-u za proširenje beogradskog aerodroma. U koncesionom ugovoru, po navodima KRIK-a, je to zemljište procenjeno na cenu od 100 EUR po m2, a Subotić ga je prodao je po ceni od 436 EUR po m2 četiri i pola puta skuplje. Vinci je ovu kupovinu opravdao vrlo povoljnim položajem Subotića zbog posedovanja neophodnog zemljišta, iako je Zurich Airports u koncesionoj prezentaciji ponudio proširivanje na zemljište koje nije Subotićevo. Cena ovog zemljišta biće uračunata u iznos od 732 miliona EUR za koju se Vinci obavezao da će uložiti u Aerodrom.\nTakođe, po navodima KRIK-a, Jose Luis Arnaut vlasnik je advokatske kancelarije koja je savetovala Vinci prilikom kupovine firme ,,Aeroportos de Portugal“ (ANA, kontroliše 10 aerodroma) 2012. godine. Ista ta kancelarija je 2016. godine angažovana da savetuje Vladu Srbije oko koncesije Aerodroma, suprotnu stranu od Vinci-a koga je prethodno savetovala. Dan pre nego što je 2018. godine Vinci izabran za koncesionara, Arno je imenovan na mesto predsednika upravnog odbora ANA-e. 2019. godine, nakon prodaje zemljišta, Subotić je sa Arnoom ušao u posao prodaje nekretnina u firmi ,,Vanguardlevel“.\nSubotić je takođe umešan u porodaju aviokompanije Air Posh Nikoli Petroviću. Kompanija je prodata za 100 hiljada EUR, a samo njen avion se procenjuje na cenu od pola miliona EUR.


Opljačkao kladionicu, pa kupio automobil\nkolovoz 23, 2017 administrator1 administrator1\nPolicija iz Gacka brzim reagovanjem evidentirala je i lišila slobode tridesetdvogodišnjeg A.V. osumnjičenog da je prisilno ušao u kladionicu i odnio 7.000 KM, rekao je načelnik Sektora policije Policijske uprave /PU/ Trebinje Siniša Laketa.\nLaketa je istakao da je osumnjičeni priznao krađu u kladionici “X BET LIVE”.\nKod osumnjičenog je pronađena određena suma novca za koju se sumnja da potiče od ove krađe i oduzeto mu je putničko vozilo novije proizvodnje, kupljeno od nelegalno stečenog novca, naveo je Laketa.\nOn je podsjetio i na dvije krađe u trgovačkim radnjama na području Trebinja, ističući da policija po ovom pitanju provodi određene aktivnosti.\nNa konferenciji za novinare Laketa je ukazao i na problem požara u Hercegovini ovog ljeta, napominjući da je PU Trebinje protiv dva lica podnijela nadležnom tužilaštvu izvještaj za izazivanje opšte opasnosti.\nOn je istakao da su tokom posljednjeg požara na Žegulji u opštini Berkovići građani prijavili da je taj požar izazvala određena grupa momaka, nakon čega je policija utvrdila njihov identitet i došla do saznanja da je riječ o tri lica sa područja Gradiške koji si izjavili da su nesavjesnom radnjom – bacanjem opuška izazvali požar.\n“Informacija je proslijeđena opštini Berkovići na dalje postupanje, jer se u ovom slučaju radi o prekršajnoj, a ne krivičnoj odgovornosti”, naveo je Laketa.\nGovoreći o kriminalitetu na području PU Trebinje Željko Đogović, načelnik odjeljenja za privredni kriminalitet, je istakao da je u julu evidentirano 35 krivičnih djela, što je više za 14 u odnosu na uporeni period prošle godine.\nOn je naveo da je rasvijetljenost krivičnih djela 78 odsto, a rasvijetljenost po NN licu 73 odsto.\nĐogović je upozorio na poslovne prevare, navodeći da su u posljednjih nekoliko dana ljudi koji posjeduju firme pozivani od određenog broja lica sa područja Istočnog Sarajeva i Rogatice koji su nudili da kupe uglavnom robu veće vrijednosti.\n“Bile su tri prevare na području Hercegovine. Neophodno je da vlasnici privrednih subjekata obrate pažnju na takve ponude. Ta lica prilože svu potrebnu dokumentaciju, ali problem se javlja kada pošalju kopiju naloga da su platili. Vlasnici robe treba da provjere da li je novac legao na izvod”, rekao je Đogović.\nPotencijalni terorista koji je uhapšen u Sarajevu je državljanin Rusije\nTijelo švedske novinarke pronađeno u moru bez glave, ruku i nogu


ODLUKA O KOMUNALNOM REDU: Za uklanjanje snega i leda sa trotoara širine do 5m koji se nalazi ispred zgrade, odnosno pripadajuće građevinske parcele, ispred poslovnih zgrada i poslovnih prostora, ispred stambeno-poslovnih zgrada, ispred objekata u izgradnji, ispred i oko neizgrađenog građevinskog zemljišta, odgovorna su pravna i fizička lica koja koriste te nepokretnosti kao vlasnici, odnosno korisnici nepokretnosti ili kao zakupci ili kao neposredni držaoci te nepokretnosti. To podrazumeva i obavezno uklanjanje ledenica sa krovova isturenih delova zgrade, kao i čišćenje ulaza u stambene i poslovne objekte, bilo da je reč o vlasnicima objekata ili njihovim zakupcima. Kazna za pravno lice iznosi 50.000 dinara\nOdluka o komunalnom redu ("Sl. list grada Beograda", br. 10/2011, 60/2012, 51/2014, 92/2014, 2/2015, 11/2015, 61/2015 i 75/2016) jasno definiše obavezu građana i pravnih lica u Beogradu da tokom zimskog perioda moraju uklanjati sneg i led sa trotoara ispred svojih ulaza i krovova svojih zgrada. Ukoliko to ne učine, preti im prekršajna prijava u iznosu od 5.000 za fizička lica do 50.000 dinara za pravna lica.\nZa uklanjanje snega i leda sa trotoara širine do 5 m koji se nalazi ispred zgrade, odnosno pripadajuće građevinske parcele, ispred poslovnih zgrada i poslovnih prostora, ispred stambeno-poslovnih zgrada, ispred objekata u izgradnji, ispred i oko neizgrađenog građevinskog zemljišta, odgovorna su pravna i fizička lica koja koriste te nepokretnosti kao vlasnici, odnosno korisnici nepokretnosti ili kao zakupci ili kao neposredni držaoci te nepokretnosti.\nTo podrazumeva i obavezno uklanjanje ledenica sa krovova isturenih delova zgrade, kao i čišćenje ulaza u stambene i poslovne objekte, bilo da je reč o vlasnicima objekata ili njihovim zakupcima.\nU slučaju da nije moguće uklanjanje ledenica sa zgrade, lica su dužna su da blagovremeno postave oznake upozorenja na opasnost od obrušavanja ledenica, kao i odgovarajuće zapreke radi obilaženja ugroženih delova.\nUklanjanje snega i leda vrši se tako da se ne zatrpavaju slivnici, a sneg i led se odlažu tako da ne ometaju saobraćaj na kolovozu i prolaz pešaka trotoarom.\nIzvor: Redakcija, 08.01.2017.


Silajdžić: U vrijeme rastućeg nacionalizma izbor Bidena je dobra vijest - Ilidza.ba I\nHome/Svijet/Silajdžić: U vrijeme rastućeg nacionalizma izbor Bidena je dobra vijest\nSilajdžić je dolazak nove američke administracije komentirao uoči inauguracija 56. američkog predsjednika Joe Bidena koja će biti upriličena u srijedu, 20. januara, a sve velike medijske kuće najavile su prijenos tog svjetskog događaja.\nKada je riječ o Bosni i Hercegovini, Silajdžić napominje da je Dejtonski sporazum donio neophodan mir, ali je istovremeno nagradio agresiju i genocid.\n“Biden je istupajući u američkom Senatu jasno osuđivao agresiju na BiH i zločine nad civilima, kao što je i osuđivao embargo na naoružanje koji je išao u prilog agresoru”, istaknuo je Silajdžić.\nMeđutim, dodao je, danas raspolažemo presudama koje Bidenu, ali i građanima BiH, daju pravo na život u demokratskoj zemlji ravnopravnih građana.\n“Genocid ne smije biti ponovo nagrađen. Međutim, potpuno je neshvatljivo da se moguće američke i evropske inicijative presreću ponudama iz BiH koje oživljavaju u Parlamentu BiH odbačeni ‘aprilski paket’. Taj paket je odbačen jer legitimizira rezultate agresije i genocida kao da građani BiH ne zaslužuju nikakvo bolje rješenje i kao da se radi o svetom pravu zločinaca da budu nagrađeni za zločin”, zaključio je Silajdžić.


Od UN oprema za proizvodnju briketa i peleta u JKP "Duboko" - Užicka Republika Press\nOd UN oprema za proizvodnju briketa i peleta u JKP “Duboko”\nJKP “Duboko nastavlja sa aktivnostima vezanim za zanavljanje voznog parka i opreme, a po rečima direktora Momira Milovanovića nabavka se odvija u skladu sa planom poslovanja za 2021. godinu.\n“Krajem 2020. godine nabavljne je novi kamion, a pre mesec dana prikolica, u julu mesecu se očekuje još jedan kamion. Stiglo je šest novih kontejnera od 32 kubika koji su namenjeni za transport otpada iz ostalih lokalnih samouprava. U martu mesecu nabavljen je novi bager, a pravimo planove da do kraja godine nabavimo i novi kompaktor koji je neophodan za izdvajanje metana i gasa.”\nPo njegovim rečima za te namene u ovoj godini biće izdvojeno između 700 i 800 hiljada evra sopstvenih sredstava. To je dodaje neophodno jer od 2011. godine kada je preduzeće počelo da radi sa prijemom otpada nije kupovana nova oprema.\n“Planiraćemo da svake godine kupimo bar po dva kamiona, jer svake godine na terenu je od tri do pet tona otpada više, moramo imati veći kapacitet naših transportnih sredstava, da bi mogli to da ispratimo. Jednostavno, cilj nam je da osavremenimo i modernizujemo preduzeće za koje se može reći da jeste lider u Srbiji po pitanju upravljanja komunalnim otpadom”.\nMilovanović je podsetio da je u toku realizacija trećeg po redu projekta koji Deponija Duboko realizuje kroz program prekogranične saradnje gradova Užica i Tuzle, a kroz koji će biti nabavljena vredna oprema.\n“Ove godine odobren je projekat od Ujedinjenih nacija gde je planirano da se radi briket i pelet od bio otpada. Vrednost projekta je 98 000 dolara, deo sufinansira Deponija, a deo sredstava je od donatora. Potrebno je da napravimo novu halu od 450m2, gde će biti smeštena oprema i počećemo da proizvodimo briket i pelet koji će se koristiti za sopstvene potrebe, a jedan deo biće ponuđen i na tržištu.”\nNarednih dana očekuju se i radovi na proširenju i stabilizaciji tela deponije.


Razvoj i implementacija inovativnih rešenja koja omogućavaju preduzećima prelazak na digitalne modele poslovanja\nPored sedišta kompanije koje se nalazi u Beogradu, kompanija Saga d.o.o. Beograd ima svoja predstavništva u Makedoniji, Bosni i Hercegovini i Crnoj Gori. Od 2009. godine, kompanija Saga d.o.o. Beograd je deo New Frontier grupacije iz Austrije, što joj je omogućilo da svoje poslovanje proširi na inostrano tržište\nPrijave za praksu su otvorene tokom cele godine. Kandidate pozivamo da se priključe procesu selekcije onda kada se u kompaniji ukaže potreba za praktikantnom u određenoj oblasti.\nObrazovni profil kandidata varira od zahtevane otvorene pozicije.\nPored poznavanja tehnologija koje su u skladu sa zahtevima pozicije za koju kandidati konkurišu, potrebno je da ispoljavaju želju za radom u timu, kao i da su motivisani da uče i da se dalje usavršavaju, napreduju i menjaju u skladu sa povratnim informacijama.\nPoželjno je poznavanje engleskog jezika. Nivo poznavanje jezika varira u zavisnosti od zahteva otvorene pozicije.\nZbog širokog spektra projekata na kojima kompanija radi, postoji široka paleta tehnologija koje se koriste, gde kandidati mogu odabrati onu tehnologiju koja je u skladu sa njihovim interesovanjima i dosadašnjim iskustvom.\nPotrebno radno iskustvo kandidata varira u zavisnosti od zahteva pozicije. Za praksu i juniorske pozicije, posedovanja radnog iskustva nije neophodno, već je važna spremnost kandidata da rade u timu, kao i želja za učenjem i usavršavanjem u određenoj oblasti.


Radovanović: Stimulativan poslovni ambijent preduslov za rast ekonomije - CdM\nStimulativan poslovni ambijent je preduslov za rast crnogorske ekonomije, a učešćem u pregovaračkom procesu daje kvalitet ovom procesu i štiti interese privrede, kazao je generalni sekretar Privredne komore Pavle D. Radovanović na sastanku u Briselu.\nRadovanović je učestvovao na sastanku izvršnih direktora i generalnih sekretara članica asocijacije privrednih komora Evrope EUROCHAMBRES.\nNa sastanku su razmatrane uloge privrednih komora u različitim zemljama (trenutna situacija na nacionalnom nivou, perspektive), izazovi sa kojima se suočavaju, te kratkoročni i srednjoročni ciljevi ovih asocijacija.\nDio sastanka bio je posvećen očekivanjima privrednih komora od institucija EU, uglavnom od novog Parlamenta i Komisije. Tema je bila i kako ojačati veze između različitih delegacija u Briselu izvršnih direktora i generalnih sekretara privrednih komora.\n“Očekujemo da proces integracije Crne Gore u EU bude nastavljen i inteziviran. Proces reformi treba da utiče na poboljšanje ambijenta za poslovanje i podizanje konkurentnosti naše privrede”, poručio je Radovanović.\nTagsbrisel ekonomija Pavle D. Radovanović Privredna komora CG sastanak\nNeka raste komora i treba da raste.ja inam vecu lijevu pretkomoru,je li to opasno zna li ko


10. novembar 2015. 20. sastanak Ekonomskog kokusa\nPredlog zakona članovima Kokusa, narodnim poslanicima i predstavnicima NALED-a i IRI-ja predstavila je ministarka za državnu upravu i lokalnu samoupravu i potpredsednica Vlade Republike Srbije Kori Udovički. On je istakla da je osnovna karakteristika postojećeg sistema neujednačenost i nesistematizovanost, jer su plate zaposlenih u različitim delovima javnog sektora uređene nizom različitih propisa, odnosno preko 20 zakona i podzakonskih akata, 900 koeficijenata i 12 osnovica za određene plate. Zato su , kako navodi Udovički, osnovni ciljevi zakona uvođenje jedinstvene osnovice za sve zaposlene u javnom sektoru i određivanje koeficijenta koji će biti izražen kroz 60 platnih razreda u rasponu od 1 do 7,5. Takođe, sva radna mesta i zvanja predstavljena su u Katalogu, a očekuje se da će to uvesti jedinstveni kriterijum i vrednosti za vrednovanje svih poslova. Novi zakon uređuje dodatke na platu, vrednovanje rezultata rada, naknada plata, troškova i drugih primanja. Zakonom se uređuju i prava za vreme rada u inostranstvu i u posebnim telima.\nPredsednik Ekonomskog kokusa prof. dr Vladimir Marinković rekao je da odredbe tog zakona pokazuju da potpredsednica Udovički realno sprovodi teške reforme i rešava probleme sa kojim niko nije hteo dugo da se uhvati u koštac. „Uvodi se pravednost i princip istog rada za istu platu i otvara mogućnost da oni koji su najproduktivniji mogu da budu nagrađeni. Time se otvara prostor za utakmicu ljudskih znanja i sposobnosti“, naglasio je Marinković.\nTokom diskusije o Predlogu zakona polemisalo se o načinu utvrđivanja koeficijenata, kriterijumima za klasifikaciju sličnih poslova, a pitanje koje je interesovalo sve učesnike u raspravi bilo je da li će novim zakonom plate u javnom sektoru biti manje, na šta su od predstvanika resornog ministarstva dobili potvrdu da će, kako su precizirali, svako zadržati svoju platu.


37 godina živeo u zabludi: Istina o poreklu slavnog glumca zaprepastila svet - Semberske\nOtac je osoba koja je uz tebe dok rastaš, a ne neko ko ima iste spirale u genetskom kodu, oštar je Nikolson, koji nakon što je saznao ko mu je majka, nije želeo da istražuje istinu o biološkom ocu.\nKao i većina holivudskih zvezda, slavni glumac Džek Nikolson nerado priča o privatnom životu. Ali, tu su osobe iz okruženja koje otkrivaju pikantne, lične detalje, koji se od medija nikako ne mogu sakriti.\nKrenimo od početka: Džek je rođen 22. aprila 1937. godine, nadomak Njujorka, a sve dok on nije napunio godinu, niko nije znao porodičnu tajnu o poreklu slavnog glumca, a sam Nikolson ju je otkrio tek kada je imao 37 godina.\nIspostavilo se da je žena koju je celog života smatrao sestrom zapravo njegova majka!\nNaime, Džun Frensis Nikolson, Džekova majka, bavila se plesom u pozorištu i razmišljala o blistavoj karijeri na daskama koje život znače. Međutim, sudbina je imala drugi plan – zatrudnela je s kolegom Donaldom Fucilom, a potom se udala za njega 1936. godine, piše Todayifoundout.com.\nMeđutim, Džun je potom saznala da je Donald već oženjen, pa je brak ubrzo poništen, a njena majka Etel Nikolson preuzela je brigu o tek rođenom Džeku, kako bi Džun mogla da nastavi karijeru. Tako je glumac od ranog detinjstva živeo u uverenju da su mu baka i deka roditelji, a da mu je Džun starija sestra.\nDecenijama kasnije, popularnost Džeka Nikolsona išla je ka vrhu, pa je zajedno s tim došlo i “kopanje” po detaljima iz njegove prošlosti.\nDžun je preminula 1975. godine, pre nego što je Džek saznao istinu i ponela u grob tajnu o njegovom ocu, a detalje je ispričala Loren, žena za koju je Nikolson verovao da mu je druga sestra, a zapravo mu je bila tetka po majci.\nPrevious : Đoković za sat i po do drugog kola Rolan Garosa\nNext : Slavko Petrović se oporavlja nakon saobraćajne nesreće, prevezen u bolnicu u Bijeljini


Udruženje sindikata penzionisanih vojnih lica Srbije podržava i pridružuje se protestima Vojnog sindikata Srbije. GracanicaOnline.Info\nUdruženje sindikata penzionisanih vojnih lica Srbije podržava i pridružuje se protestima Vojnog sindikata Srbije.\n9. decembra 2016. 1 min read\nPredsedništvo Udruženja sindikata penzionisanih vojnih lica Srbije bezrezervno podržava zakoniti i opravdani javni protest Vojnog i Policijskog sindikata Srbije zakazanog za 11.12.2016. godine, ispred zgrade Vlade Srbije u minut do dvanaest.\n„Zahteve koje su sindikati dostavili nadležnim ministrima i Vladi Srbije smatramo opravdanim jer su oni legalni i moralni i u funkciji obezbeđenja dostojanstva i jačanja sistema odbrane i bezbednosti. Osuđujemo pokušaje manipulacija i netačnog prikazivanja standarda pripadnika Vojske Srbije“, nagalašava se, između ostalog, u sapštenju Udruženja sidikata vojnih penzionera.\n„Niko kao penzionisana vojna lica ne poznaje i ne razume sve mere koje su sprovodene na urušavanju sistema odbrane i uništenju Vojske Srbije.\nOčekujemo od medija da saopštenje objave i pomognu u razbijanju medijske blokade zakazanog protesta“, zaključuje se na kraju saopštenja koje je u ime Udruženja sindikata penzionisanih vojnih lica poptisao Arsenije Stanković, potpredsednik za infromisanje javnosti.\nTags: javni protest Vojnog i Policijskog sindikata Srbije Udruženja sidikata vojnih penzionera.\nPrevious Ivan Tomić obezbedio privremeni smeštaj Snežani Mladenović\nNext Bratislav Trajković nije više komandir policije u Gračanici\n16. oktobra 2021., 23:39


Kompanija za sertifikaciju „Severnog toka 2“ napustila projekat - Sputnjik Srbija\n14:12 26.11.2020 (osveženo 14:39 26.11.2020) Preuzmite kraći link\nNorveška kompanija za sertifikaciju gasovoda „Severni tok 2“ Det Norske Veritas - Germanischer Lloyd (DNV GL), napustila je projekat zbog američkih pretnji sankcijama.\n„Američki Stejt department objavio je nova pravila u pogledu Zakona o zaštiti energetske bezbednosti Evrope (PEESA). U skladu sa tim, smatramo da rad DNV GL na inspekciji opremljenih brodova koji pružaju usluge 'Severnom toku 2', podleže sankcijama. Stoga je kompanija DNV GL obustavila pružanje usluga koje bi mogle da budu predmet zakona“, izjavio je predstavnik norveške kompanije.\nKako je norveška kompanija objasnila, ona je na projektu bila angažovana za pregled dokumentacije i proveru građevinskih radova u odnosu na usaglašenost sa standardima.\nU to je takođe spadalo praćenje ispitivanja i pripremanje opreme koja je korišćena na brodovima tokom polaganja cevovoda. Pored toga, kompanija je trebalo da izda sertifikat o usaglašenosti nakon zadovoljavajućeg završetka projekta.\nKako je navedeno, nedovršena deonica gasovoda nalazi se u danskim vodama i prema pravilima lokalnog regulatora, Danske energetske agencije (DEA), kompanija-operator gasovoda „Nord Strim 2 AG“ ima pravo da angažuje bilo koju treću stranu koja će moći da pruži sertifikat koji potvrđuje da je gasovod izgrađen u skladu sa važećim zakonodavstvom zemlje.\n„Nord Strim 2 AG“ odbio je da komentariše tu situaciju.\n„Ne možemo da otkrivamo ili komentarišemo komercijalne informacije. Vlade i Evropska komisija treba da zaštite evropske kompanije od nezakonitih eksteritorijalnih sankcija“, saopštila je kompanija novinarima.\nPodsetimo, ranije je agencija Blumberg prenela da američke vlasti nameravaju da uvedu sankcije kompanijama za osiguravanje i sertifikaciju koje sarađuju sa ruskim brodovima na završetku izgradnje gasovoda „Severni tok 2“.\n„Severni tok 2“ predviđa izgradnju dva kraka gasovoda ukupnog kapaciteta 55 milijardi kubnih metara gasa godišnje od obale Rusije preko Baltičkog mora do Nemačke. Ovaj projekat realizuje kompanija „Nord strim 2 AG“ sa jedinim akcionarom – „Gaspromom“. Evropski partneri projekta su kompanije „Rojal Dač Šel“, OMV, „Anži“, „Uniper“ i „Vinteršal“, koje ukupno finansiraju 50 odsto projekta, odnosno do 950 miliona evra svaka.\nsankcije, norveška, Severni tok 2, kompanija


Teroristički napad u Beču | Šta Ima\n03. 11. 2020. 03. 11. 2020. admin0\nMinistar unutrašnjih poslova Austrije Karl Nehamer izjavio je da se večeras u centru Beča desio teroristički napadu i da vjerovatno ima više mrtvih i ranjenih. Nehamer je, u izjavi za javni servis ORF, kazao da je napad u centru Beča još u toku, da policija pretpostavlja da ima više napadača i pozvao je građane da ostanu u svojim stanovima.\nPortparol Udruženja bečkih bolnica Kristof Miro rekao je agenciji APA da je troje povrđenih, nakon napada u centru grada, dovezeno u klinike pod upravom ove institucije.\nTe osobe su zadobile teže povrede, a Miro nije mogao da potvrdi da li se radi o ranama iz vatrenog oružja ili eksplozije, jer postoje i spekulacije medija da se jedan napadač “digao” u vazduh.\nNakon pucnjave kod sinagoge večeras, uslijedila je još jedna – kod hotela Hilton, a uz to i talačka kriza, javljaju mediji. Prema izvještajima medija, ljudi su zarobljeni u Akaiko restoranu, koji se nalazi u centralnoj ulici Mariehilferštrase. Takođe, svega 2,5 kilometara udaljenosti od prve pucnjave u austrijskoj prestonici prijavljenoj večeras.\nPolicija je pozvala građane da pošalju snimke pucnjave koje imaju. Austrijska televizija javlja da su napadači, paralelno s pucnjavom u blizini sinagoge u centru Beča, u drugom rejonu grada uzeli za taoce posjetioce jednog restorana.\nPCR test nije presudan\nStabilizuje se broj novozaraženih\nMerkel nosi BiH u srcu\nSelena Gomez ponosna


Broj penzionera za pet godina porastao za skoro 51.000 @ InfoBijeljina \n"Broj penzionera u Republici Srpskoj je u aprilu 2014. godine iznosio 246.051, dok ih je u aprilu ove godine bilo 263.235", stoji na zvaničnoj stranici Fonda za penzijsko i invalidsko osiguranje RS, na osnovu čega možemo vidjeti da se broj penzionera u RS za pet godina povećao za 17.184.\n"Mi očekujemo da će u RS broj penzionera rasti i u narednih 10 godina. Što se tiče odliva radne snage, takođe imamo kontinuiran pad broja aktivnog stanovništva. To su dva veoma negativna trenda, što će se svakako odraziti na ekonomski rast i RS i BiH", istakao je Aćić za "Nezavisne".\n"Mi ne možemo ako u čaši imamo dva decilitra vode popiti tri, moraćemo se prilagođavati. Koliko budemo imali mogućnosti toliko ćemo i isplatiti penzija. U nekom kratkom i srednjem roku se mi možemo zaduživati, ali dugoročno nam više niko neće dati ni kredit", rekao je Radivojac.\n"Razlika je u tome što BiH ima niz faktora počevši od većeg broja penzionera, drugih korisnika socijalne zaštite po raznim osnovima, a i ono što je evidentno u proteklih 10 godina jeste značajan broj odlazaka stanovništva", rekao je Čavalić.\n"Rješenje će, oslanjajući se na iskustva zapadne Evrope, biti vjerovatno dizanje ljestvice za dostizanje penzije - da to ne bude 65 godina, kako je trenutno kod nas, nego 70 godina", ističe Čavalić.\n"Jedan stub su obavezne državne penzije, zatim neobavezne državne penzije i privatne penzije", pojasnio je Čavalić.\n"Mi smo 2018. godine imali porast broja penzionera od 1,2 odsto i to nije veliki porast, ali bi bilo dobro da je on manji. Kada govorimo o podacima fondova u okruženju, mi nismo ni među najboljima ni među najgorima, ali ima fondova gdje je procenat porasta manji od našeg", rekli su u Fondu.\n"Kada uzmemo podatke po godinama vidjećemo da nešto veći rast imamo 2016. godine, a razlog većeg rasta je odlazak u penziju majki kojima se na svako dijete odbijala po jedna godina staža i promjena prema kojoj policajci odlaze u penziju sa 40 godina radnog staža", pojasnili su u Fondu PIO RS.\n"Naprotiv, očekujemo povećanje broja zaposlenih, kao i da će omjer zaposlenih i penzionera biti povoljniji u narednom periodu", kazali su u Zavodu.


RTS :: Đurić: Ramin san bi bio noćna mora celog regiona\nPolitika Đurić: Ramin san bi bio noćna mora celog regiona\nĐurić: Ramin san bi bio noćna mora celog regiona\npetak, 08. jan 2016, 20:10 -> 20:39\nDirektor Kancelarije za KiM Marko Đurić reagovao je povodom fotografije koju je albanski premijer Edi Rama postavio na Fejsbuk profilu sa zajedničke sednice vlada Albanije i Kosova pod sloganom "Jedna zemlja - jedan narod - jedan san", navodeći da je dobro što to ostaje samo Ramin san.\nĐurić je istakao da takve provokacije o prekrajanju granica na Balkanu ne doprinose razvoju normalizacije odnosa, već samo ugrožavaju krhku stabilnost u regionu.\n"Dobro je što će ostati san, da ne postane noćna mora regiona", rekao je Đurić.\nPrema Đurićevim rečima, Srbija nikada neće dozvoliti da Rama i Hašim Tači te snove dosanjaju.\n"Pitam se samo kako bi EU i UN reagovali kada bi, na primer, na svojoj Fejsbuk stranici premijer Srbije objavio sličan komentar za razne druge teritorije na Balkanu", prokomentarisao je direktor Kancelarije za KiM.\nRama je, prvog dana ove godine, na Fejsbuk profilu postavio fotografiju sednice održane krajem 23. marta prošle godine, a na kojoj su oko okruglog stola okupljeni premijeri i ministri albanske i kosovske vlade. U sredini se nalazi zastava Albanije, a Rama je fotografiju postavio na svom Fejsbuk profilu proglasivši je najboljom fotografijom u 2015. godini.\n(subota, 09. jan 2016, 11:44)\nSAD, NATO i EU su taj program vec davno napravili a Rama nije mogao cekati da radosti iznese.